|  |  |
| --- | --- |
| **Tárgy:** | 2025. január 30-i Közgyűlés nyilvános jegyzőkönyve |
| **Helyszín:** | Városháza, Nagyterem |
| **Időpont:** | 2025. január 30. 09.00 -  |
| **Jegyzőkönyv-****vezető:** | Vasas Melinda |
| **Jelenléti ív** | **Név** | **Aláírás** | **Megjegyzés** |
|   | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Dr. Danka Lajos |  |  |
|  | Gálffy Áron |  |  |
|  | Horváth Gábor |  |  |
|  | Illés Károly Roland |  |  |
|  | Kelemen Krisztián |  |  |
|  | Lenkai Nóra |  |  |
|  | Lukács Dániel |  |  |
|  | Németh Ákos |  |  |
|  | Putz Attila András |  |  |
|  | Szuhai Viktor Zsolt |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos(jegyző) |  |  |
|  | Babicsné Dr. Tőke Erzsébet(aljegyző) |  |  |
|  | Dr. Hende Csaba (Ogy.képv.) |  |  |
|  | Majthényi LászlóVármegyei Kgy. elnöke |  |  |
|  | Marton FerencVármegyei Kgy. alelnöke |  |  |
|  | Dr. Kondora Bálint Vármegyei Kgy. alelnöke |  |  |
|  | Dr. Melega MiklósVármegyei Kgy. alelnöke |  |  |
|  | Vámos Zoltán(Főispán) |  |  |
|  | Dr. Orbán IstvánKormányhivatal-főigazgató |  |  |
|  | Dr. Telek MiklósKormányhivatal-igazgató |  |  |
|  | Dr. Kovács Györgyi(Kormányhivatal Járáshiv.vez.) |  |  |
|  | Dr. Balázsy PéterVármegyei jegyző |  |  |
|  | Dr. Pilisi Gábor(r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella(r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tű.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Király Ildikó |  |  |
|  | Cseri József |  |  |
|  | Friedl Tamás |  |  |
|  | Jurasits Ferenc |  |  |
|  | Dr. Sziklai Beáta |  |  |
|  | Szirmai Róbert |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Füzi Judit dr. |  |  |
|  | Dr. Gyuráczné dr. Speier Anikó |  |  |
|  | Holler Péter dr. |  |  |
|  | Horváth Eszter Rita |  |  |
|  | Horváth Ildikó dr. |  |  |
|  | Kaposiné dr. Reményi Viola |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Trajbár Viktória dr. |  |  |
|  | Vigh Péterné |  |  |
|  | Vinczéné dr. Menyhárt Mária  |  |  |
| **Cégvezetők, Intézményvezetők, Meghívottak** |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Kiss Barna |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Erika |  |  |
|  | Szabó Tibor András |  |  |
|  | Vigné Horváth Ilona |  |  |
|  | Gáspárné Farkas Ágota |  | 2. napirend meghívottja |
|  | Keringer Zsolt  |  | 3. napirend meghívottja |
|  | Kiss Barna  |  | 10. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|   |  |  |  |
| **SAJTÓ** |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 18 fő képviselő jelenlétében 9 óra 23 perckor megkezdte munkáját.*

**Dr. Nemény András polgármester:** Szép napot kívánok mindenkinek, nagy szeretettel köszöntök mindenkit az első Közgyűlésünkön 2025-ben. Megállapítom, hogy határozatképesek vagyunk, minden képviselő jelen van, úgyhogy kezdhetjük is a munkát. A Közgyűlést ezennel megnyitom. Mielőtt rátérnénk a napirendi pontok tárgyalására szeretném a Közgyűlést egy megemlékezésre kérni, mégpedig Halmosi Zoltán legendás Haladás labdarúgó emlékére kérem, hogy álljunk föl, aki 78. életévében hagyott itt minket. 306 mérkőzésen játszott a Haladás színeiben, ez alatt 19 gólt rúgott és 11-szer volt válogatott. Valamennyien ismerjük és tiszteljük őt, emlékezzünk rá.

*A teremben lévők egyperces néma felállással emlékeznek meg Halmosi Zoltánról.*

**Dr. Nemény András polgármester:** Köszönöm. Nyugodjék békében. Szomorú pillanatok után akkor térjünk át a napirendi pontok megtárgyalására. Most a napirendi javaslatokat hallgatom meg, hogy van-e esetleg más napirendi javaslat vagy cserére vonatkozó napirendi javaslat? Ahogy látom jelentkező nincsen, így aztán a kiküldött napirendi pontokat egyben teszem föl szavazásra. Szavazunk most.

Megállapítom, hogy a testület 14 igen, 0 nem, 4 tartózkodással elfogadta a kiküldött napirendi pontokat és az alábbi határozatot hozta:

**1/2025. (I.30.) Kgy. sz. határozat**

A Közgyűlés a 2025. január 30-i ülés napirendjét az alábbiak szerint fogadta el:

**NYILVÁNOS ÜLÉS**

**1./** **Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet III. számú módosításának megalkotására**

**Előadók:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

**Meghívott:** Gáspárné Farkas Ágota könyvvizsgáló

**3./ Javaslat a Haladás 1919 Labdarúgó Kft.-t érintő döntés meghozatalára**

**Előadók:** Dr. Nemény András polgármester

Dr. László Győző alpolgármester

 **Meghívott:** Keringer Zsolt, a Haladás 1919 Kft. ügyvezető igazgatója

**4./** **Javaslat a SZOVA Nonprofit Zrt. által kezelt önkormányzati tulajdonban lévő bérleményekkel kapcsolatos díjhátralékok számviteli nyilvántartásból történő kivezetésére**

 **Előadók:** Dr. Nemény András polgármester

 Dr. Horváth Attila alpolgármester

 **Meghívott:** Kovács Cecília, a SZOVA NZrt. vezérigazgatója

**5./ Javaslat ingatlanokat érintő döntések meghozatalára**

 **Előadók:** Dr. Nemény András polgármester

 Dr. Horváth Attila alpolgármester

 **Meghívott:** Kovács Cecília, a SZOVA NZrt. vezérigazgatója

**6./ Javaslat pályázatokkal kapcsolatos döntések meghozatalára**

**Előadók:** Dr. Nemény András polgármester

 Dr. Horváth Attila alpolgármester

 **Meghívott:** Dr. Kovácsné Takács Klaudia, a Savaria Városfejlesztési NKft. ügyvezetője

**7./ Beszámoló a Közterület-felügyelet munkájáról**

**Előadók:** Dr. Nemény András polgármester

Horváth Soma alpolgármester

**8./ Javaslat önkormányzati rendeletekkel kapcsolatos döntések meghozatalára**

**Előadók:** Dr. Nemény András polgármester

Dr.Horváth Attila alpolgármester

 Dr. László Győző alpolgármester

 Dr. Károlyi Ákos jegyző

**9./ Javaslat előzetes településfejlesztési döntés meghozatalára a településrendezési terv módosítása érdekében**

**Előadók:** Dr. Nemény András polgármester

Dr.Horváth Attila alpolgármester

**10./ Javaslat a Kulturális és Innovációs Minisztérium, valamint a Savaria Szimfonikus Zenekar között kötendő közszolgáltatási szerződés jóváhagyására**

**Előadók:** Dr. Nemény András polgármester

Horváth Soma alpolgármester

**Meghívott**: Kiss Barna, a Savaria Szimfonikus Zenekar igazgatója

**11./ Tájékoztató a lejárt határidejű közgyűlési határozatok végrehajtásáról**

 **Előadó:** Dr. Károlyi Ákos jegyző

**12./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

 **Előadó:** Dr. Károlyi Ákos jegyző

**Felelős:** Dr. Nemény András polgármester

**Határidő:** azonnal

***1./******Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Nagyon rövid bevezetőt mondanék. Ez a januári hónap sem volt eseménytelen, nagyon sok minden történt. Én az októberi polgármesteri székfoglaló beszédben nagyon sok célt tűztem ki a következő, a mostani már 5 éves ciklusra. Ezek között volt egy olyan mondás is, ami kicsit eltért a többitől, aminek a lényege az volt, hogy nagyon sok mindenkivel szeretnék sokkal jobb partnerséget kialakítani. Akkor mondtam a Megyei Jogú Városok Szövetségét, amiben azóta megtiszteltek azzal a polgármesterek, hogy társelnöknek választottak és napi operatív kapcsolatban vagyok az elnökséggel, Szita Károllyal, Cser-Palkovics Andrással és sok mindent próbálunk közösen csinálni, én azt gondolom, hogy Szombathely csak profitálhat ebből. A partnerség szólt a testvérvárosokról, azt természetesen azóta is tartjuk ugyanúgy és még szorosabban a kapcsolatokat és szólt kiemelten is a kormányzatról, a kormányzati szereplőkkel mindazok közül, akik a partneri kinyújtott kezünket fogadják és segítik a várost. Nagyon szoros és jó kapcsolatot szeretnénk ápolni. Ebben a hónapban elég sok ilyen típusú találkozás volt. Hogyha csak a múlt hetemet nézem, akkor a keddi napon Schmidt Ádám államtitkár úrnál voltam HVSE ügyben egyeztetni elsősorban, meg Haladás foci ügyben egyeztetni, a következő napon az egészségügyi államtitkár Takács úr volt Szombathelyen. Az apropója látogatásának az új kórház igazgató beiktatása volt, de utána kötetlenül tudtunk beszélgetni. Ez is egy jó beszélgetés volt, majd azt következő nap pedig Lázár János miniszter úr jött valamennyi államtitkárával, államtitkár helyettesével, a MÁV, GYSEV és a Volán vezetőjével. Egy a város szempontjából nagyon hasznos, operatív és sok munkát adó, de sok fontos eredményt is elérni kecsegtető eredménnyel zárult. Én azt gondolom, hogy ilyen típusú találkozás nem nagyon volt még Szombathelyen, amikor egy miniszter egy 20 fős stábbal érkezik és ahol konkrét feladat kitűzések vannak, ami mind számunkra feladat, mind a minisztérium számára és amelyik önmagában ekkora forrás mennyiséget tud a városba hozni, mind ahogyan a sajtóból meg a közös sajtótájékoztatónkból ezt tudhatja mindenki, körülbelül 1,5 milliárd forintnyi útfelújítást jelent ez. Azok a közúti problémáink, amiket már nagyon régóta próbálok mondani és érzékelnek a szombathelyiek, akik értelemszerűen nem tesznek különbséget fenntartás szempontjából, hogy önkormányzati vagy állami fenntartású az út. Mondják vagy mondták és mi is érzékeltük, hogy nagyon rossz több olyan út is, amelyikben, ha nincsen sürgős beavatkozás, akkor az állaga az még rosszabb lesz és egy idő után kezelhetetlenné válik. Három ilyen területen történik jelentős útfelújítás és ennek az értéke az körülbelül 1,5 milliárd forint. A Dolgozók útja, a 11-es huszár út és a Rumi úti, a Mozaikos csomópont - azt hiszem így szokták ezt a részt mondani - ezek kerülnek megújításra. Ezenkívül 10 gyalogátkelőhely is meg fog valósulni, amiről annyit tudok elmondani, hogy tizenkettőt terjesztettünk be - ezek mind közúton megvalósítandó gyalogátkelőhelyek -, a 12-ből 2-re forgalombiztonsági szempontból nemet mondott a minisztérium, abból is látszik, hogy már eleve átvizsgálták, tehát ez nem egy ad hoc mondás volt, hanem előre elküldtük az anyagokat, prezentációkat csináltunk, a minisztérium is prezentációkat csinált. Már nagyon felkészülten érkezve tudtunk arról beszélni, hogy mit lehet csinálni és mi a mi számunkra a prioritás. Ebből az derült ki, hogy a 10-ből 8 az könnyen megvalósítható, 2 pedig nagyobb nehézségek árán ezért még meg is emelték egyébként azt az összeget, ami biztosan rendelkezésre kell, hogy álljon, hogy mindez megvalósuljon. Így lett a 400-ból 500 millió Ft. Ez így együtt 2 milliárd Ft-os olyan fejlesztés, amelyik a Szombathelyen átmenő közutakat érinti, mind útfelújítás, mind gyalogátkelőhely tekintetében. Ami szerintem legalább ilyen fontos a jövő szempontjából, talán még fontosabb, az északi iparterületnek a fejlesztése. Miniszter úr most már hirdetésben is hirdeti a Facebook-on, hogy egy logisztikai központot fogunk együtt kialakítani iparvágánnyal és az eddig fel nem tárt területeknek a feltárásával, infrastrukturális fejlesztéssel. Ennek az igazi nehézsége az, hogy az elmúlt években láttuk, hogy nagyon nagy igény lenne erre a területre, mert ez egy kiváló terület, ugyanakkor azt a nagyságrendi fejlesztési pénzt, ami ehhez kell, azt nem éri fel az önkormányzat, semmilyen önkormányzat nem is érhetné fel és ezért kerestem meg én a miniszter urat még novemberben, hogy esetleg lehetséges-e, hogy az állam és az önkormányzat valamilyen módon közösen, akár közös projektcég létrehozásával, vagy bármilyen együttműködéssel együtt fejlessze ezeket a területeket. Erre érkezett egy kiváló javaslat, hogy a GYSEV-en keresztül tud ez történni, ami azért is természetes dolog lehetne és jó ötlet, mert iparvágányt kell építeni és az, ami igazán odavonzaná a cégeket ráadásul környezetterhelés szempontjából is jelentősen javítaná a környék környezetterhelését, hiszen nem kamionok járnának Szombathely közelében meg környékén meg az iparterületre, hanem vasúti úton érkezne meg az áru. Úgyhogy ebbe az irányba megyünk el és tulajdonképpen a történet erről szól, hogy a GYSEV CARGO az, amelyik alkalmas arra, hogy mindezt a területet megfejlessze, természetesen velünk közösen. Ez miért jó a városnak? Egyrészt azért, mert innentől kezdve értékes iparterületünk még értékesebbé válik, tudnának cégek jönni, új munkahelyeket tudunk teremteni, ami ma még lehet, hogy nem probléma, hogy nincs elég munkahely, de én azt látom, hogy a jövő az minden szempontból kétséges tud lenni és az a jó, ha minél több lábon állunk, minél több cégünk van és ha van munkahely, az a város előnyt fog élvezni minden más várossal szemben, tehát valójában nekünk ez nagy esély és lehetőség és más szempontból is, hiszen akkor a város iparűzési adót tud kapni, amit viszont működésre tudunk fordítani. Fejlesztés tekintetében Szombathely hosszútávú jövője szempontjából ez egy óriási esemény és történet tud lenni, hogyha ezt végig tudjuk vinni. Záró gondolatként még ehhez a részhez az is nagyon fontos, hogy az M87-es és az M86-os út megépüljön. Mint tudjuk, ebben nagyon sok ígéret elhangzott már, viszont ténylegesen én is tudom most már, hogy a kiviteli tervek most már nem először, de most már véglegesen meglesznek decemberig, tehát ez év végéig és onnantól kezdve szinte egyedülálló olyan autópálya terv lesz az országban, amelyiknél azonnal meg lehet indítani a kivitelezését és meg is van rá az elképzelés, hogy ez hogyan tudna megtörténni, ez egy 200 milliárdos projekt. Ez nem egy városnak a projektje viszont ez egy prioritás lehet a kormányzat számára is és én hiszek benne, hogy meg is tud valósulni. Miniszter úr azt mondta, hogy akár 26-ban is, ha a tervek tényleg elkészülnek - ahogy az szinte biztos, hogy megtörténik -megtörténhetne az első kapavágás, hogyha a kiviteli közbeszerzés is lezárul és a forrást bármilyen módon hozzá tudják rendelni. Ha nagyon nem lesz más ilyen autópálya, akkor ehhez fogják hozzárendelni. Akár 28-29-ig meg is tudna épülni mind a kettő. Persze nyilván hallottunk már sok ilyet, a reményünk azért megvan. Én a miniszter úrnak meg a stábjának az operatív munkáját és az azóta történteket is látva, - hiszen egyből elkezdtük a közös munkát és amit megbeszéltünk már ezen a héten cselekvéssé vált - abból úgy ítélem meg, hogy ez ténylegesen meg is fog valósulni. Még egy területe volt ennek, amit a miniszter úr mondott a sajtótájékoztatón, az a Volán kérdése. Ugye itt sokan félreértették a dolgot, mert valóban nem is könnyű eligazodni, ha valaki csak kívülről nézi a történéseket. Itt nem arról van szó, hogy szolgáltatót váltottunk és a Volánbusz helyett jött a Blaguss és ezzel kapcsolatban a Volánbusznak volt egy kísérlete, hogy szabályosan vagy nem szabályosan történt. Ott kiderült már régóta, hogy szabályosan, itt nincs így, egész egyszerűen ez nem volt probléma felvetés vagy kérdés, felvetés, ezt tudomásul vették a miniszter úrék, hogy egy jobb szolgáltatásért és olcsóbb szolgáltatást választott a város. Ugyanakkor viszont van egy 2020-as meg 2021-es…. Jól mondom?

**Dr. Károlyi Ákos jegyző:** 21 igen.

**Dr. Nemény András polgármester:** Ez a két évnek az elszámolási vitája még a Volánbusszal, amiben mi vitattuk azt az összeget, amit felénk akartak érvényesíteni. Itt utólagos elszámolás volt mindig is, ez amúgy is egy szerencsétlen dolog, a mostani szerződésünk teljesen mást képvisel, itt most igazából azért fizetünk, amennyi kilométer teljesül, ott pedig utólagosan költség elszámolás volt, amibe olyan tételek is bekerültek, amik szerintünk nem voltak valósak. Ezért mivel közpénzfelelősen akarjuk felhasználni, ezért ezt nem fizettük ki és jeleztük, hogy szeretnénk a tényleges összeget kifizetni, amibe a szolgáltatás került, na ebben volt vita ’20-ban, ’21-ben, ebből indult a per. Pontosan tudjuk, hogy valamennyit fizetnünk kellett, sőt egy nagyobb nagyságrendet kell fizetnünk, hiszen a szolgáltatást elvégezték, csak azt gondoltunk, hogy nem pontosan annyit. A miniszter úr felé én jeleztem, ő azt mondta, hogy máshol is volt már ilyen típusú egyeztetés, akkor a mi kérésünkre, hogy ezt nyugodtan tudjuk rendezni, szüneteltetik a pert 6 hónapra, ez meg is történt egyébként azóta, meg is kaptuk a levelet, hogy akkor szüneteltetik és addig megegyezünk. Én azt gondolom, hogy nem kell ehhez 6 hónap, sokkal gyorsabban meg fog történni, aminek a lényege, hogy most mi elküldtük, hogy mi az, amit valós tartozásnak gondolunk és arra is részletfizetést kértünk, hiszen ’25-ös év, az idei év az egy nagyon nehéz költségvetési év lesz sok okból kifolyólag. Ezt maga a miniszter úr is mondta, hogy nem akarja a mi évünket ezzel még pluszban terhelni, úgyhogy meglátjuk, hogy pontosan mi lesz a megegyezés, de az a lényeg, ahogy megbeszéltük, az abban a pillanatban elindult, folyamatban van és remélhetőleg arról tudunk beszámolni a közeljövőben, hogy mi megállapodásnak a tárgya. Én azt gondolom, hogy nem volt rossz dolog az, hogy abban az irányban indultunk el, hogy vitattuk azt a követelést, ahogy más városok is vitatták és talán ténylegesen csak azt fizetjük ki, amibe a szolgáltatás került kamatok nélkül. Az összes dolog, amin végig mentünk, megegyeztünk és átbeszéltünk, az mind jó irányba ment. Ezen kívül még vannak más történetek is, amik remélhetőleg szintén folytatódnak. Kiderült, hogy lehet, hogy lesz további Modern Városok Program, abban még gondolkozunk, hogyha így lesz, akkor Szombathely milyen módon kapcsolódjon be. Én azt gondolom, hogy ez az a partnerség, amiről beszéltem az elején, hogy amiben gondolkoznunk kell, ami a város érdeke. Semmilyen politikai dolgokról nem beszéltünk, mert ez nem dolgunk, hanem itt a meglévő szombathelyi városérdeket és a nemzetgazdasági érdeket kell egyirányba vinni. Én azt hiszem, hogy pontosan ez történt és ez egy sikeres dolog volt, úgyhogy a jövőben is ilyen típusú egyeztetésekre én nem csak, hogy nyitott vagyok, hanem kezdeményezni is fogom. Lesz még folytatása miniszter úrnál is a találkozók sorának, mert a dolog természete, hogy annyi sok munkát adtunk magunknak, már csak ezt jelenti. Itt szeretném megköszönni Ágh Péter országgyűlési képviselő úrnak az előkészítést, mert államtitkár úr volt az, aki kézben tartotta az előkészítést, az anyagokat, volt nálunk ő is, külön egyeztettünk és az, hogy ilyen pontos információkkal bírt a minisztérium, az rajta keresztül történt. Úgyhogy Szombathely érdekében nagyon sokat tett az egyébként szombathelyi származású és mindig is szombathelyi államtitkár úr. Ott nem volt lehetőségem megköszönni neki, ezért most köszönöm meg itt a nyilvánosság előtt. Hát ez volt a hosszú bevezető, ez volt a jó rész. A működési nehézségekről 2025 tekintetében én most nem beszélnék, de azt tudom, hogy nagyon-nagyon nehéz évünk lesz, az egyik legnehezebb. Nagyon sok volt, már többször mondtuk, COVID, energiaválság. Most tulajdonképpen ezeknek az utólagos hatásai adódnak össze a ’25-ös évben azzal, hogy növekedést meg nem látunk, hiszen nem kaphatunk több iparűzési adó bevételt, mert a szolidaritási adó, ami most már 4 milliárdos nagyságrendű felett, az idei évnek az emelkedését be kell rakni a Versenyképes Járások programnak az alapjába. Amiből ugyan visszapályázhatunk, de azt nem tudjuk, hogy az mennyi lesz és az előző évben az egész országban nem volt vagy szinte alig volt növekedés, reményeink szerint ebben az évben lenne, azt viszont biztos, hogy nem kaphatjuk meg, legalább is direkt módon nem. Miközben egyébként a normatív támogatások a kötelező feladatra és az állami források nem nőttek, az inflációt meg valamennyire érzékeljük, hogy az elmúlt 3 évben 30% fölötti növekedés volt, ami a béreket és az egyéb szolgáltatási költségeket jelenti. Tehát nem lesz egy könnyű időszakunk működési oldalon, közben a fejlesztésekben pedig reméljük, hogy olyan forrásokhoz jut a város, amikhez egyébként pedig nem jutott volna és amivel nem is számoltunk. Ez a kettősség jellemzi majd a következő évet, egy feszes gazdálkodást kell majd folytatnunk. Ez volt a rövid bevezető. Átadom a szót a képviselőknek, először is Illés Károly képviselő úrnak.

**Illés Károly a Költségvetési Ellenőrző Szakmai Bizottság elnöke:** Köszönöm a szót polgármester úr. Tisztelt Közgyűlés! Hát megemlékezéssel kezdtünk, ehhez kapcsolódna hozzászólásom is. Mint ismert, a Haladás Öregfiúk Klub kezdeményezésére a Haladásnál egy sétányt szeretnének elnevezni, valamint egy szobrot szeretnének állítani Halmosi Zoltán tiszteletére. Ehhez kapcsolódóan egy javaslatom lenne, egy határozati javaslat is, hogy a közterületen nevezzünk el sétányt a Haladás Sportkomplexum Rohonci út felőli oldalán Halmosi Zoltánról. A szobrot természetesen a Haladás öregfiúk kezdeményezték, erre való gyűjtés is megkezdődött…..

**Mikrofon nélkül Dr. Czeglédy Csaba a Szociális és Lakás Bizottság elnöke:** Az nem közterület.

**Illés Károly a Költségvetési Ellenőrző Szakmai Bizottság elnöke:** A külső rész az igen, ami közvetlen bent van a..

**Mikrofon nélkül Dr. Czeglédy Csaba a Szociális és Lakás Bizottság elnöke:** Az a Rohonci út.

**Illés Károly a Költségvetési Ellenőrző Szakmai Bizottság elnöke:** Két rész van, a Rohonci útnak két szakasza van ott. Van egy, ami közvetlen a bokorsávon belül van, a bokorsávon belüli rész az a Sportkomplexum területe az azon kívüli rész a járda az pedig már a Rohonci útnak a területe. Így van.

**Mikrofon nélkül Dr. Czeglédy Csaba a Szociális és Lakás Bizottság elnöke:** Az a Rohonci út, az nem sétány.

**Illés Károly a Költségvetési Ellenőrző Szakmai Bizottság elnöke:** Ott van egy sétányos rész a komplexum előtt. Erre vonatkozó lenne a javaslatom, hogy ott ki lehetne alakítani egy sétányt Halmosi Zoltánról elnevezve. A szobrot 6. hó 26-án Halmosi Zoltán 78. születésnapján szeretné avatni majd a Haladás Öregfiúk Klub. Mondom, ehhez gyűjtést szerveznek itt csak természetesen mi is kapcsolódunk hozzá, csak jelezni szeretném, hogy ehhez lehet kapcsolódni. Köszönöm szépen ez lett volna a hozzászólásom.

**Dr. Nemény András polgármester:** Köszönöm szépen képviselő úr. Én támogatom azt, hogy Halmosi Zoltánról nevezzünk el közterületet, de most meg nem mondom azt, hogy amiről beszélt rész, az pontosan alkalmas-e erre és pontosan az melyik rész. Most csak ránézek a körzet képviselőjére, ha forgatja a szemét, az egy nagyon enyhe kifejezés és bizonyára nem azért, mert nem akarja, hogy Halmosi Zoltánról bármi el legyen nevezve - nem tudom, szerintem nem -, hanem az, hogy akkor olyan legyen elnevezve, ami lehet. Én azt mondanám, hogy döntsünk akár arról, hogy megvizsgáljuk, hogy hol, figyelembe véve a képviselő által javasolt helyszínt és egyéb helyszíneket megnézünk, hogy mi az, ami erre alkalmas lehet és utána hozzuk vissza a Közgyűlésre a döntést. Nem tudunk most olyanról dönteni, amit nem tudunk biztosan megmondani, hogy az micsoda. Jó, de akkor is érdemes ezt így megnézni, mert egy ilyen esetben a városnak is meg kell néznie jogilag, ez nem elég, hogy egy képviselő mondja. Én hiszek abban, hogy a körzet képviselőjének, minden körzet képviselőjének legyen ebben mondása és döntése, hiszen ő ismeri a helyi viszonyokat. Ezt megnézzük és akkor utána visszatérünk ezzel a javaslattal, de egyébként amúgy én magam is tudom ezt támogatni. Akkor meg is adom a szót Czeglédy Csaba képviselő úrnak, elnök úrnak.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Rendkívül fontos téma városunk megbecsült polgárának és sportolójának - sajnálatos módon elhunyt -, hogy róla közterület legyen elnevezve. Nem ezzel kezdtem volna a hozzászólásomat, de akkor azt hadd tegyem hozzá, hogy amit a képviselőtársam említett rész, az a Rohonci út, ott nincsen sétány. Amikor én olvastam az ezzel kapcsolatos híreket, akkor én azt gondoltam, hogy a Sportkomplexum Kft. nem hivatalosan a saját, illetve az állami tulajdont képező belső részt nevezi el Halmosi Zoltánról, én azt gondolom, az egy tiszteletreméltó hely lehet, az útpadka melletti részén nem hiszem, hogy méltó lenne rá. De én azt hadd tegyem hozzá, hogy az a Rohonci út és amíg én vagyok a körzet képviselője, azt Rohonci útnak is fogják hívni és nem fogjuk a Rohonci utat elnevezni másra. Ahhoz, hogy közterületet nevezzük el, a Wagner András sétány esetében is látszódott, hogy ott külön albetétesíteni kellett, én azt gondolom, hogy ott az különös nehézségeket vetne föl. Azt hozzáteszem, hogy a Perinparti sétánynak a stadion mögötti részén, tehát a Haladás Stadion Perint felöli részét egyébként pedig lehet, hogy szombathelyi sportoló halhatatlanok sétányának kellene átalakítani. Ugye most egy nagyszerű teniszezőről lett elnevezve, hozzáteszem, hogy akkor sem sikerült velem erről egyeztetni, nyilván méltó személyről lett elnevezve. Csak át kellene gondolnunk, hogy azt a részt, ami egyébként alkalmas tábláknak a kihelyezésére és egy csomó mindenre, azt mondjuk szombathelyi sportoló halhatatlanokról elnevezni. Mi még itt pár évig képviselők vagyunk, a város még pár ezer évig létezik az elkövetkező 10-20-30-40 évben, amikor sajnos az elmúlt évtizedek vagy az elmúlt félévszázad ikonja már nem lesznek közöttünk, akkor nem fogunk tudni minden egyes részletet elnevezni, tehát nem tudunk 5 méteres szakaszokra lebontani és elnevezni sportolókról. Én azt javaslom, hogyha lehet javasolnom, akkor a jegypénztár előtti, a nem közterületnek számító szakasz az egy méltó hely lenne, hogyha Halmosi Zoltánról elneveznénk, az útszéli részt én erre nem tartom alkalmasnak. Nyilván megköszönném, ha folynának ebben egyeztetések. A lakhatási szociális problémákra rátérve, hiszen ez azért a számomra az egyik legjelentősebb, ha nem legjelentősebb téma. Decemberi Közgyűlésen is elmondtam és most is röviden össze akarom foglalni. A heti fogadónapokon folyamatosan újabb és újabb ügyfelek érkeznek, több, mint 50%, akik lakhatási problémákkal küszködnek a drasztikusan emelkedő - hívjuk így - köznyelvileg albérleti díjakra hivatkoznak, nem tudják ezeket az egyre növekvő albérleti díjakat megfizetni. A családok szétbomlása miatt gyakorlatilag hetente alakulnak ki olyan helyzetek, hogy apuka elhagyja a családját, eddig két fizetésből tartották fent az albérletet, anyuka ottmarad a gyermekkel, vagy gyermekekkel, egy fizetésből tartásdíjat nem fizet az apuka, így nem lehet fenntartani a 120-140.000,- Ft+ rezsibe, sok esetben ennyibe kerülő albérleteket. Én ezért is kérem és javasoltam, ennek folyik az előkészítése, hogy próbáljuk meg az albérleti támogatás hozzáférhetőségét megnövelni és arra az ellenmondásra kívánok rámutatni, hogy a szociális helyzetet is vizsgáljuk a szociális lakás igénylésnél. Most kerekítve fogom mondani a számokat, 420.000,- Ft egy főre jutó jövedelemnél húztuk meg azt a határt, hogy valaki szociális alapon lakást igényelhessen. Jelen pillanatban 190.000,- Ft-nál húztuk meg a határt egy főre jutó jövedelemnél, hogy valaki albérleti támogatást igényelhessen. Könnyebben jogosult valaki önkormányzati lakást igényelni, mintsem albérleti támogatást. Ezért én azt gondolom, hogy az egy főre jutó jövedelmet egy picit jobban meg kellene emelnünk, illetve - ezt tudom, hogy a városvezetés is pozitívan áll hozzá - első lépésként az egyedülálló nyugdíjasoknál a havi maximum 40.000, - Ft-ot kellene - úgy tudom, hogy a városvezetés álláspontja ezzel találkozik - 60.000, - Ft-ra megemelni. Az egyedülálló nyugdíjas - ugye sokan már özvegyi nyugdíjat sem kapnak, vagy a mellettük élt, de elhunyt időstársuk nem volt a házastársuk vita van arról, hogy mire jogosultak mire nem, - ott van egy egyedülálló nyugdíjas 120-130.000,- Ft-os nyugdíjával. Azt gondolom, hogy belátható, hogy abból a jobb esetben 80-90.000,- Ft+ rezsi albérleti díjakat nem fogja tudni kifizetni. Én tényleg azt kérem a városvezetéstől, hogy fontolják meg, ez nyilván költségvetési kiadásokkal járhat, hogy az egy főre jutó jövedelmet, ha lehet, akkor még jobban emeljük meg. Albérleti támogatást még mindig könnyebben lehet adni, mint lakást. A tegnapi Szociális Bizottsági ülésen 5 lakást tudott a szociális rászorulóknak kijelölni a bizottságunk, a legsürgősebb esetek száma meghaladja a 40-et. Mondok egy példát: elhagyott 4 gyermeket nevelő anyukának tudtunk például tegnap lakást biztosítani fél év késedelemmel. Fél évet kellett az édesanyának várnia arra, hogy találjunk egy megfelelő beköltözhető állapotú kétszobás lakást. Az ilyen esetek száma meghaladja a 40-et, az összes lakás igénylő száma a 360-at haladja már meg. Én azt gondolom, hogyha az albérleti támogatás hozzáférhetőségét növelnénk, akkor valamelyest csökkentenénk annak az igényét, vagy legalább is azt a nyomást csökkentenénk, ami a szociális lakások igénylésére vonatkozik. Valaki, ha nem tudja megfizetni a…..

**Dr. Nemény András polgármester:** Összevonja képviselő úr?

**Dr. Czeglédy Csaba a Szociális és Lakás Bizottság elnöke:** Nem, befejezem a mondatot. Ha valaki nem tudja kifizetni az albérletet, akkor szociális lakást igényel. Én azt próbálom - és irodavezető asszony is támogat ebben, úgy tudom, hogy a városvezetés is ebben egyetért, csak ezt kérem, hogy a februári költségvetés tárgyalásakor tegyük rendbe - próbáljuk meg az igénylőket elterelni abba az irányba, hogy vegyék igénybe az albérleti támogatást. Ezt jelen pillanatban most lehet, hogy rossz számot fogok mondani 150 ember vette a 2024-es évben igénybe, ha ezt csak 50 vagy 100 fővel meg tudjuk növelni ebben az évben, már az is egy komoly előrelépés lenne és az önkormányzatunk büszke a szociális gondoskodásáról, ezt tovább tudnánk növelni a 2025. évben.

**Dr. Nemény András polgármester:** Köszönöm szépen elnök úrnak. Alpolgármester úr reagál.

**Dr. László Győző alpolgármester:** Tisztelt Polgármester Úr! Tisztelt Közgyűlés! Valóban elnök úrral ősz óta folynak erről az egyeztetések és azt hiszem már abban a szakaszban vagyunk elmondható. Amikor arról beszélünk, hogy mennyire szorító a költségvetési helyzet ez ugyanúgy szorít a lakosságnak is. Azt gondolom, hogy ez az a szegmens, ahol az önkormányzatnak van dolga. Én úgy gondolom, hogy tudjuk növelni a hozzáférés körét és a februári Közgyűlésre egy olyan javaslat fog ide bejönni, ami azt gondolom, hogy szakmai szempontból és számszaki szempontból is megfelelő lesz és ehhez majd jószívvel tudjuk kérni a Közgyűlést teljes támogatását. Hiszen úgy gondolom, hogy arra is büszkék lehetünk, hogy ebben nem szokott vita lenni itt a Közgyűlés tagjai között és az ellenzék tagjai is meg szokták szavazni ezeket a javaslatokat. Azt még a tisztelt Közgyűlés tagjainak mondanám itt a nyilvánosságnak is, nyilván elnök úrnak is van róla tudomása, hiszen az ő bizottságán jönnek át ezek javaslatok: a KBR programunk is sikeres, folyamatosak a hosszabbítások, lényegében elenyésző azoknak a száma, akik kilépnek belőle, viszont vannak mindig új tulajdonosok, akik felajánlják a lakásukat, tehát ez is egy jól működő sikeres program, amit a jövőben is szeretnénk folytatni. Azt hiszem, erre szintén méltán lehetünk büszkék és remélem - az előző Közgyűlés akkori Fidesz frakciója tartózkodott ennél a javaslatnál - most már ezt szeretnénk bővíteni, akkor ők is megfogják szavazni. Köszönöm elnök úr munkáját, mert tényleg lelkiismeretes és szakmai alapokon nyugvó munkát végez e tekintetben.

*Polgármester úr elhagyta a termet és az ülés vezetést átadta Dr. László Győző alpolgármester úrnak.*

**Dr. László Győző alpolgármester:** Köszönöm szépen. Egyben átminősülnék ülésvezetőnek és megadom a szót Dr. Danka Lajosnak.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm. A polgármester úr beszámolójához szeretnék kapcsolódni főleg azért, mert ugye iparterület értékesítés is van előttünk. Örvendetes, hogy a kormányzat felvette a kapcsolatot a várossal és ismét megígérte, hogy azokat a hiányzó elemeket megépítik, amikről már 2010-es években komolyan szó volt és mi hittünk akkor is azoknak az ígéreteknek, amik ott elhangzottak. Az elkerülőt bezárják Szombathely körül, amivel tehermentesíthetjük a városnak a közlekedését. Mai napig nem történt tulajdonképpen gyakorlati lépés ebben, hallottunk ugyan, hogy megkezdődött újból a tervezés majd újból megkezdődött a tervezés. Emlékszem rá, hogy a 2010-es években szó volt róla, hogy az akkori MÁV iparvágányt alakít ki erre az érintett területre ipari területre. Nem lett belőle semmi kormányzati támogatás hiányában. Felhívnám a Közgyűlés figyelmét az értékesítéskor, hogy ezen iparterületen már két kamionos cégnek is van telephelye. Jelenleg egy kezd üzemelni, a GALAMBOS TRANS, ez is már megnehezíti a közlekedést, ami problémákat okoz a vidéken dolgozók között. Mi lesz, ha a DOMINO is beindul? Most értékesítünk plusz egy területet, ráadásul szükség lenne mindenképpen a körgyűrűnek a bezárására. Ha valaki megy ezen a területen látja, hogy reggelente kifelé áll a sor a belső elkerülőn szinte fél óra, mire ott átvergődik valaki, délután kettőkor meg négykor visszafelé nem lehet közlekedni. Ilyen még nem fordult elő, a múltkor négy órakor jöttem befelé és a kocsisor az egykori laktanya bekötő úton túl állt. Hihetetlen időpazarlás, üzemanyag pazarlás, ami ott megy, környezetszennyeződésről nem is beszélve. Ezeket mindenhogyan meg kellene oldani, illetve meg kellene vizsgálni azt, hogy a belső elkerülőnek a pillanatnyi kapacitása az elégséges-e a közlekedés lebonyolításához. Még egyszer, én örülök neki, hogy ezek ismét előkerültek és sajnálkozok, hogy kénytelenek vagyunk még mindig foglalkozni egy tulajdonképpen 20 évvel ezelőtti problémával, ami akkor még csak jelzés értékű volt most már tényleg egy hatalmas gondot jelent a közlekedésben. Ami azt illeti, egy-két éven belül, ahogy települnek be a cégek az iparterületre, ott nem lehet közlekedni, ha csak ki nem alakul az a közlekedési rendszer, amit ugye nagyon szépen vázoltak. Ez a kőszegi gyorsforgalmi, az északi elkerülőnek a bezárása, illetve hát ott tulajdonképpen pillanatok alatt tönkremegy a jelenlegi infrastruktúra, amit évente szoktak fölújítani a közútkezelőnek az emberei. Köszönöm szépen.

**Dr. László Győző alpolgármester:** Köszönöm elnök úr. Én a magam részéről azt tudom mondani, hogy volt szerencsém részt venni ezen a plenáris ülésen. Én azt láttam, hogy az egész jellege, az operativitása az olyan volt, hogy én azt gondolom, konkrét lépések következnek. És rutinos országgyűlési képviselőként ön is tudja, hogy amennyiben van mögötte előirányzat meg vannak kiviteli tervek, akkor tudunk tényleges valós szándékról beszélni. Én úgy látom, de ez a személyes véleményem, hogy itt most ez tényleg egy olyan dolog lesz, ami meg fog valósulni. Ez nagyon jó lesz ilyen szempontból és azt gondolom, hogy a későbbiekre is ezzel a városnak a fejlődése biztosított és adott lesz. Reméljük a megvalósítást, egy nagyon produktív tárgyalás volt, de ezt azt hiszem ön is láthatta. Köszönöm. Megadom a szót Horváth Gábor képviselőnek. Képviselő úr parancsoljon.

**Horváth Gábor városi képviselő:** Tisztelt Alpolgármester Úr! Tisztelt Közgyűlés! 2022 április volt talán az utolsó tényszerű ígéret, ami azt vizionálta, hogy Szombathely-Kőszeg 2x2 sávos gyorsforgalmi út és az északi elkerülő megépül. Én ott lakóként szenvedője vagyok ennek a problémának. Amit Danka képviselőtársam mondott, nem elég a kapacitása ennek az útnak a forgalom lebonyolítására. Lehet látni mind reggel, mind a délutáni órákban az M8-as kivezető, tehát ha mondhatok ilyet a Metro körforgalom és az M86 ráhajtó közötti 87-es út. Ott tényleg fél óra alatt lehet végig vánszorogni és az alatt az idő alatt pedig Beledig el lehet érni az M86-on. Ennek már rég meg kellett volna épülni. Én üdvözlöm azt, hogy Lázár miniszter úr csapatával itt járt és a városvezetéssel tárgyaltak és újabb ígéretek lettek. Az ígéreteket akkor fogom elhinni, amikor majd végig fogok autózni ezeken az útszakaszokon. Jó lenne tényleg, hogyha 2028-29-re ez megépülne, hát azért fenntartásaim vannak ezzel kapcsolatban. Amit nagyon fontosnak tartok, hogy jó volt ezeket hallani, hogy a 11-es Huszár út, a Dolgozók útja és Tóth Kálmán körzetét érintően ezek a csomópontok megújulnak. Felhívnám a figyelmet arra, hogy az M86-ról, ahogy lejövünk a volt határőr laktanyáig, valami tragikus állapotban van az az út. Azt gondolom, a további egyeztetésekben lobbizni kell a Közútnál, hogy ott azért legalább valami kisebb fajta felújítás történjen, mert szinte járhatatlan az az út. Gondolom, majd az északi elkerülő út megcsinálásánál is a Puskás Tivadar út kivezetési szakaszánál szeretnék ezt is felújítani, addig ez járhatatlan lesz. Itt említette a polgármester úr a 12 zebrát, amiből 10-ről van egy konkrét megegyezés. Ezzel kapcsolatban is, amikor én képviselő lettem a régi problémák a nyakamba zúdultak és Koczka Tibor elődömet megkeresték, azok jöttek hozzám is. Volt ilyen, 2016-os leveleket kaptam meg a korábbi igazgató, nem Böröcz Miklós, hanem az elődjétől. Herényben azért nem kell a Szent Imre herceg utcában zebrákat létesíteni, mert egy órán belül 100 gyalogos nem haladt át. Ez nonszensz, hogy ilyen levelek érkeztek válaszként a lakosság részére, hiszen itt buszmegállók vannak, gyermekek közlekednek és elkerülhetetlen, hogy itt ezek a gyalogátkelőhelyek megépüljenek. 21 nyarán volt egy egyeztetés, ahova elhívtam a Közút igazgatóját és a város részéről az akkori osztályvezető is ott volt. Akkor a Közút igazgatója megmondta, hogy 3 helyen lehet építeni, a 8721-es gyalogátkelőhelyet a Herényiek házánál, ott indokolt a kultúrház miatt, a templom miatt és a buszmegálló miatt, a másik a Kámoni Arborétum miatt, a harmadik pedig azóta jött be, mióta ez a halálos kimenetelű közúti közlekedési baleset történt, tehát a 8721-es Muskátli utcai szakszánál az Alpok lakóparknál. Gondolom, hogy ezek meg fognak valósulni. A másik, amit nem hagyhatok szó nélkül és Czeglédy Csaba képviselőtársammal maximálisan egyet kell értenem és nagyobb empátiát kell még ennél is jobban kifejteni a szociális problémákkal kapcsolatban. A héten tartottam fogadóórát és hozzám is eljött egy olyan hölgy, aki már volt a korábbi ciklusban Kopcsándi képviselőnél, vagy Czeglédy képviselőnél és lakhatási problémával jött. Ugyanúgy, hogy 120.000,- Ft az albérlet, őneki 145. 000,- Ft a bevétele, egyedül neveli a beteg gyermekét, az ügyet el fogom természetesen küldeni elektronikusan képviselőtársamnak, elnök úrnak. Azt gondolom, hogy tragikus élethelyzetek vannak a városban és ezzel kapcsolatban nekünk dolgunk van. Megkerestek a Farkas Károly utcából is, ugye közmeghallgatás volt decemberben és polgármester úr írt Mészáros András úrnak egy válaszlevelet, amiben ecseteli, hogy nincs jelenleg forrás a tervezésre és a Farkas Károly utcai járda kivitelezésére. Hát én azt gondolom, hogy egyszerű ilyen levelet leírni, de ahogy Czeglédy képviselőtársam fogalmazott, arra van pénz, amire a városvezetés akar. Én kérem László Győző alpolgármester urat, a körzet képviselőjét, hogy vesse latba lobbi erejét és kezdődjenek meg a tervezések a Farkas Károly utca és a Szabadnép utca járdájával kapcsolatban. Köszönöm szépen.

*Polgármester úr visszatért az ülésre.*

**Dr. Nemény András polgármester:** Köszönöm szépen alpolgármester úr reagál is.

**Dr. László Győző alpolgármester:** Tisztelt Polgármester Úr! Tisztelt Közgyűlés! Hát nagyon szép dolog ez a politika én nem gondoltam volna, hogy lesz egy olyan Közgyűlésünk, ahol Lázár János ígéreteinek én adok hitelt és bízok benne és ön lesz, aki kételkedik. Ez egy csodálatos dolog majd meglátjuk, hogy az élet melyikünket igazolja.

**Mikrofon nélkül Horváth Gábor városi képviselő:** 30 éve várunk az elkerülőre.

**Dr. László Győző alpolgármester:** Én szeretem képviselő úr, hogy ki tud bújni a pártjának irányvonaláról, hogyha éppen a saját meggyőződése ezt teszi szükségessé, erre bíztatnám is, hiszen helyi politikában ez mindenképpen előnyös. Én azt gondolom, hogy a Farkas Károly utca vonatkozásában Mészáros András úr engem is megkeresett ezzel múltkor, amikor nekem is írt egy levelet, valóban felrótta, hogy nem mondjuk el elégszer az elkerülőnek az ügyét és lám elmondjuk, anyagot készítünk rá és ezért én abban bízok, hogy „lassú víz partot mos” és remélem, hogy ennek mindannyian örülhetünk. Az, amit képviselő úr mond, hogy a városnak arra van pénze ez így jól hangzik, de ön is tudja, hogy nem így van. A világ legegyszerűbb dolga lenne, lett volna önnek is, lenne nekem is minden egyes körzeti fejlesztésnél azt mondani, hogy persze, megcsináljuk. Hiszen nem vagyok én se a saját magam sem városom ellensége, legkevésbé a választókerületben élőké, nyilván meg kellene csinálni, nem szándék, hanem lehetőség kérdése. Ezt is mindig elmondjuk, de egyébként a Farkas Károly utcában is eredményeket értünk el, az látszott az egyeztetéseken. Mészáros úr javaslata is be fog jönni a forgalmirend változás vonatkozásában, úgyhogy csináljuk, tesszük a dolgunkat. Amit meg képviselő úr mondott, maximálisan adom és tudom osztani, ezek a problémák ilyen öröklődő jellegűek. Ön megörökölte Koczka Tibortól, ő megörökölte Szakács Dávidtól én megörököltem öntől. Én azon dolgozok, hogy az én utódom majd minél kevesebbet örököljön tőlem ebben a vonatkozásban és azt hiszem, ezzel mindannyian jól járunk. Amit még elmondott, azzal is egyet tudok érteni, ha erre vonatkozóan lesz konkrét javaslat, akkor keressen meg, ahogy eddig is, ezután is. Szívesen dolgozok együtt önnel a körzet érdekében. Köszönöm szépen.

**Dr. Nemény András polgármester:** Köszönöm szépen alpolgármester úr. Tóth Kálmán frakcióvezető úrnak adom meg a szót.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr. Tisztelt Közgyűlés! Picit csatlakoznék alpolgármester úrhoz. Van annak egy diszkrét bája, amikor a képviselő úr ezek szerint már nem „szent tehénként” kezeli Dr. Hende Csabát, hiszen ő volt, aki az északkeleti elkerülőt egy markolóval a háttérben beharangozta és mondta, hogy már megkezdődött az építkezés. Hát igen, most látunk arra valódi esélyt, hogy ez lesz. Én azt is megértem természetesen, a városvezetés ellenzékeként időnként átcsúszunk egy olyan szerepbe, hogy már akkor a saját kormányunkat is szidjuk. Én nem tudom, hogy ezt milyen frusztrációval lehetne magyarázni, de most egyelőre inkább hiszünk Lázár Jánosnak, mint egyébként a közvélemény. Aki személyesen ott volt ezen a megbeszélésen az láthatta, hogy elég komoly vezetői tehetséggel van felruházva miniszter úr. Én, amikor kitettem a Rumi úti Mozaikos kereszteződés felújításának a várható eljöttét, akkor bizony a kommentelők nem voltak túlságosan elragadtatva. Körülbelül hasonló attitűdök voltak egyébként, mint Horváth Gábor képviselő úrnál, hogy hiszem, ha látom, meg nem tudom. Mi egyelőre bízunk abban, hogy a polgármester úr és a miniszter úr közötti egyébként tényleg jó hangulatú megbeszélésének lesz érdemi hozadéka. A körzetemet érintő másik kérdésben ugyanezt tudom elmondani, az M86-os elkerülővel kapcsolatban. Itt egy pici javítás egyébként M87-es a Tesco-s körforgalomig tart az északi részen, tehát onnan hívjuk M86-87-es közösnek. Itt közben Putz Attila képviselőtársammal ezt megbeszéltük. Én abban is bízom, hogy év végére lezárul végre az M86-os tervezése, mert harmadszor futunk neki és most már heti rendszerességgel vannak egyeztetések, polgármester úr megbízásából veszek részt ezeken és a tervezők és ÉKM-nek a képviselőjével folyamatosak ezek az egyeztetések, minden héten most beszélünk a dolgokról. Azt érzem, hogy valóban felgyorsultak az események. Igen az, hogy ott tartunk, hogy 5 milliárd Ft-ba kerül két terv, az egyébként szörnyű, de erre megint semmilyen befolyásunk nincsen. Teszik a dolgukat a tervezők, tesszük a dolgunkat, mi alájuk dolgozunk stb. Kicsit kitekintve a saját körzetemből meg tudom erősíteni, hogy Dr. László Győző, mint az 1-es körzet képviselője nagyon intenzíven dolgozik, ugyanis tegnap voltunk kint éppen az iroda, illetve a SZOVA munkatársaival megnézni, hogy a Farkas Károly utcában hogyan lehet a járdát egyáltalán műszakilag megcsinálni. Voltunk kint a Külső- Nárai úton is, illetve voltunk a Homok úton is, tehát folyamatosan, mint bizottsági elnök ezeket fejlesztéseket megállás nélkül próbáljuk megnézni, a legköltséghatékonyabb, a legjobb megoldást megtalálni és aztán a, b, vagy akár még c verzióval is fogunk majd jönni a városvezetés, illetve a polgármester úr elé, képviselő urak elé. Megmondjuk, hogy ezek a verziók vannak, mit enged a büdzsé, ránézek majd Dr. Horváth Attila a költségvetésért felelős alpolgármester úrra és nyilván igen, azt fogja mondani, hogy ezt biztos nem, vagy ezt igen és akkor döntést hozunk. Folyamatos az előkészítő munka. Nyilván ebből kevés van az asztal fölött, mert ezt hívják műhelymunkának, meg ezt hívják szakmai előkészítésnek. Nem fogunk belemenni olyan dolgokba, ami vállalhatatlan, de ott, ahol valódi igény van járdákra például, ott igen, kifejezetten rá is megyünk ezekre a dolgokra és igyekszünk az egyéni képviselőknek - teljesen mindegy, hogy melyik városrészen vagyunk - megfelelni és ezeket az előkészítéseket megtenni. Lezárva az egészet én azt gondolom, hogy egy picit több bizalommal kell nekünk legalább politikusoknak egymás felé. Értve azt, hogy valóban régi adósság ezeknek az elkerülőknek, illetve akár a Mozaikos kereszteződésnek a dolga, de most én egy kicsit egyre bizakodóbb vagyok, mint egy átlag állampolgár. Ezt szerettem volna elmondani. Köszönöm polgármester úr.

**Dr. Nemény András polgármester:** Köszönöm szépen. Én magam is azért, mert ez egy meglévő forrás, tehát ez a minisztériumban meglévő, a miniszter által eldönthető forrás, amiről meg is született a döntés. Amikor ilyeneket mond Horváth Gábor és kettővel ön mellett ül Ágh Ernő képviselő úr, akinek a fia készíti elő a dolgokat és igazából felelőse mindennek, akkor én azért értetlen vagyok ebben.

**Mikrofon nélkül Dr. Czeglédy Csaba a Szociális és Lakás Bizottság elnöke:** Képviselőtársam többet tud, mint mi.

**Dr. Nemény András polgármester:** Igen. Nem az én tisztem megvédeni, én tényleg csak el tudom mondani és én is láttam a kommenteket az én oldalamon is. A legtöbb embernek a like szinten tetszett, de a hozzászólások nagy része az: ne higgyen a polgármester úr, meg azért vigyázzon. Ott még nem tartottunk, hogy engem bántottak voltak ezért csak így aggódtak, mondom így. Ugyanakkor pont azért, mert a tisztesség azt kívánja én is úgy gondolom, hogy ki kell mondanunk, hogy ez tényleg nagy dolog, tényleg komoly dolog volt, ami történt. Most a jegyző úr emlékeztet rá, már egy nappal később a Volán pernek a szüneteltetését egyből megoldották és erről kaptunk értesítést. Ami tényleg egy ekkora rendszerben egy ilyen működésben azért egy dolognak számít. Bizonyíték az, hogy itt a dolgoknak van felelőse, megvan, honnan hova megy és így van értelme is mindezt csinálnunk. Ha ez a forrás megvan, akkor ez ebben az évben csak azon múlik, hogy milyen gyorsan történik meg a közbeszerzés vagy versenyeztetés vagy bármilyen módon ez megtörténik és akkor ez a három út meg fog újulni. Az elképzelhető, hogy mondjuk a zebrák közül az a kettő, amelyik problémásabb, mert ki kell hozzá építeni egyéb műszaki feltételeket, akár járdarészt, vagy közvilágítást, mert úgy lehet zebrát csinálni biztonságosan, hogy meg is tudjanak állni, ha látják, hogy ott van. Azt mondták, nem lehetetlen műszakilag, csak nehéz, az mondjuk lehet, hogy nem fog egy éven belül megvalósulni, de a többség szerintem ott is meg fog valósulni, mert miért ne történne egyébként ez meg. Ez tényleg sok olyan zebrát jelent, ami eddig kérés volt. Mi csak kérni tudtuk, és az egyik legrosszabb helyen is van, ahol sajnos halálos baleset is történt, a Muskátli utcánál. Ezek nagyon fontos kérések voltak. Szerintem ebben itt nekünk egy irányba kell mennünk és nem kételkedni és a lakosság felé is én kötelességemnek érzem elmondani, hogy a mi pozíciónk ebben az, hogy tárgyaltunk, kértünk, az ígéretnél többet kaptunk már, mert forrást is hozzárendeltek, mert szerintem a legfontosabb dolog, felelőst is hozzárendeltek. Minden akkor igaz, amikor megtörténik, de nekünk is van benne dolgunk, hogy megtörténjen, a minisztériumnak is és meg fog történni. Én azt gondolom, hogyha csak nem történik olyan az országban, hogy minden költségvetési forrást elvonnak, minden minisztériumból és így kiüresítik, mert ilyen bármikor előfordulhat, akkor ez egy meglévő odarendelt forrás és ez nagyon ritka. Én a saját költségvetésünkben nem tudnék ilyet odatenni útfejlesztésekhez, mert a működésnek a költségei akkorát nőttek, hogy igazából annak a túlélése lesz, az értékeinknek a megőrzése és még a lefaragás utáni megőrzése lesz a tét ebben a 2025-ös évben. Akkor ehhez képest 2 milliárd forintnyi fejlesztésű forrást föl tud használni a város, akkor az egy nagyszerű dolog. Ez az év ilyen kettős lesz, mert egyrészt szomorúak leszünk, hogy elvonták a szolidaritási adóból a saját működési forrásainknak egy jó részét és ezért biztos, hogy mindig minden fórumon megteszek mindent, hogy minél többet visszatudjunk ebből kapni, mint ahogy az összes többi polgármester pártállástól függetlenül. Másrészről viszont mindig meg fogom köszönni, hogyha valami megvalósult ebből és azt gondolom, hogy az fogja visszaigazolni, hogy mennyire korrekt ez az egész vagy nem. Én úgy látom a Volános per kapcsán, ami már most történt, hogy már az nyereség nekünk, hogyha ez megtörténik. Arról még nem is beszéltem abban bevezető részben, hogy van ott még egy 500 milliós tétel, ami csak úgy elsiklott, amit kisajátításra ad oda a kormány ott az út kapcsán és ez is elkezdődik az idén. Ez is egy konkrét odarendelt 500 millió Ft, -os forrás, amit a szombathelyiek nem látnak, de szükséges ahhoz, hogy a következő lépések megtörténjenek. Egyáltalán nem evidens, hogy egy ilyen adódik és megkapjuk. Oké, hogy nemzetgazdasági érdek is, meg kell, hogy jöjjenek befektetők, de most pont azt az évet éljük, amikor azért mindenhol megfogják a költségeket és másra is fordíthatnák. Ha idefordítják, akkor mi boldogok vagyunk. Megadom a szót Ágh Ernő képviselő úrnak.

**Ágh Ernő városi képviselő:** Tisztelt Polgármester Úr! Tisztelt Közgyűlés! Valóban azért nem mehetek el szó nélkül, hogyha ilyen mérvű fejlesztések vannak a város határában azt tényleg pozitívan kell értékelni és úgy látom előrelépés történt ez ügyben. Mindenképpen bizakodóak vagyunk természetesen és várjuk a megvalósítást. Figyelemmel kisértem a tárgyalásokat is én egész közelről érintett vagyok.

**Mikrofon nélkül Dr. Horváth Attila alpolgármester:** Volt, valaki beépíthető ember?

**Ágh Ernő városi képviselő:** Tehát bízunk. A másik az, hogy most én ahhoz szeretnék hozzászólni, hogy sokat utazok, nézem a városokat, a városokban meghatározó élmény számomra az épületeknek a karbantartottsága, külső homlokzatok kinézete. Ez egy pozitív benyomást tesz bennem mindig. Gondolom, így van a Szombathelyre érkezőkben is. Örülök, hogy egy-egy épület Szombathelyen megépül, illetőleg megszépül. Erre példa MCC épületének, a Petőfi Sándor utcai volt Takács-ház-nak a felújítását tervezik. Ez nem önkormányzati pénzt fog emészteni, mert ez állami. Ez nagyon jó. Örülök annak, hogy az SZTK-nál is valamelyest történik ott is valami, biztos az is meg fog szépülni, ha már be van állványozva. Én arra hívnám figyelmet, hogy fordítsunk mi is az önkormányzat tulajdonú lakásokra, illetőleg a SZOVA tulajdonú épületekre, külső homlokzatokra figyelmet és felújítást és fordítsunk is rá pénzt. Régen, mikor a Házkezelési Kft.-nek a feladata volt ez, azért akkor a külső homlokzatok megújultak. Mióta a SZOVA kezeli ezeket, én nem nagyon tudok mondani egy-kettőt kivéve, ahol homlokzati felújítás volt a városban. Rászorulnak ezek az épületek és főleg egy pozitív benyomást kelt az ide látogatók részére. Azért elmondok egy történetet, hogy mikor a Savaria Plázát kezdték építeni az ottani lokálpatrióták, illetőleg az akkori Szalézi Rendháznak igazgatója úgy hívták „az Aranyember” Tímár Mihálynak. Ő kiállt és lakossági fórumot rendezett, hogy a Savaria Plázának a külső homlokzata úgy nézzen ki, mint a templomhoz hasonló, tehát ez a téglás borítású épület és ennek a folytatása lett, amikor ott önkormányzati bérlakások épültek a Brenner Tóbiás úton és Jászi Oszkár utcában, szintén téglaburkolatot kaptak. Ez az épület is, ami nem is olyan régen épült, erre is ráfér egy felújítás, ugyanis a téglák potyognak és tényleg a gyerekek ott leszedik. Rá kellene figyelni ezeknek az épületeknek a karbantartására. Mi most adunk el épületeket, illetve ingatlanokat, én azt javasolnám, tehát vizsgáljuk meg, hogy milyen épületeket tudunk felújítani, kezdjük el, nyilván az egészet nem lehet, de ezekkel foglalkozni kellene. Az ingatlaneladásból származó bevételt fordítsuk ilyenre is. Köszönöm szépen.

**Dr. Nemény András polgármester:** Köszönöm szépen képviselő úr. Hát igen, a városnak valóban nagyon fontos, hogy szép legyen a külalakja, ez is forrás kérdése sok esetben, hogyha saját tulajdonú ingatlanon kell ezt megcsinálni A másik kérdés, hogy mi az, amit elvárunk másoktól. A tervtanácsnak a feladata ez is, a jövőben még inkább ez lesz, most kötelezően létrehozandó lesz a tervtanács, ami azt jelenti, hogy költségvetési tételként is megjelenik majd a következő költségvetésben. Nyilván adunk a szavára, ez fontos, hogy értő emberek mondják meg, hogyha valami épül az hogy illik bele a városképbe és mi az, amit nem szabad csinálni. Ez a gátja mindig, a vállalkozóknak a hatékonysági igényét, hogyha nézzük, ehhez képest ez egy fék. Én hiszek ebben, hogy ez fontos és jó dolog. Köszönöm a felvetését, Horváth Gábor képviselő úrnak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Hallgattam a sajtótájékoztatót és Lázár miniszter úr ezeket a mondatokat mondta, hogy 2024-ben Hende Csaba és Ágh Péter megkeresték őt és lobbiztak azért, hogy ezek a beruházások megvalósuljanak. Hiszen akkor hallottuk a híradásokban, hogy nagyon sok útfejlesztést megállítottak és 24 vagy 28 útnak a tervezése maradt bent ebben az anyagban. Én ezt tiszteletben tartom, de ott élek az Öntő utcában és akik a Saághy utcában laknak, a 2000 évek lején került átadásra a Kámon Olad összekötő szakasz, ez a 8721-es és nem lett megcsinálva a Saághy utcán az az összekötés. Akik ott bejönnek, megakad a forgalom. A Metro körforgalomtól egészen Maros utcáig föltornyosul a forgalom. Vagy ugyanígy az Öntő utcától a Vadász Vendéglőig, sőt még azon is túl. Amikor Danka Lajos képviselőtársamnak a felvetésére javasoltam, hogy az áteresztőképesség nincs meg, ez az útszakasz már nem tudja ezt lebonyolítani, nyilván, ha a külső elkerülő megépül, aminek már régen meg kellett volna épülni, ugyanúgy a Saághy utcai összekötésnek is. Ott volt három engedélyezési eljárás és nem sikerült átvinni az akaratot, nem lett nekiállva egy újabb engedélyeztetési eljárásnak, hiszen fontos lenne ott, hogy a Saághy lenne az irány, a másik irány az Öntő utca, hogy ez a két utca együtt vigye el. Csak ott hiányzik egy híd, meg egy becsatlakozás a Vadász körforgalomhoz. Ha ott lakna polgármester úr, akkor tudná azt konkrétan, hogy én miről beszélek. Ezért vannak fenntartásaim, hiszen 2002 óta van meg a 8721-es út és azóta eltelt cirka 25 év és a 25 év alatt a forgalom az megsokszorozódott. Mi az Öntő utcában csináltunk 2006-ban egy félpályás demonstrációt. Azután megépítették az egyik oldalon a járdát, meg felújították az utcát, de az utcának a burkolata az teljesen tönkrement, a teherautók ott jönnek, hiába van kint a 10 tonnás korlátozó tábla. Ha a külső elkerülő megépülne, akkor a tranzitforgalom lemenne a mi utcánkról, meg a Saághy utcáról, meg a Szófia utcán is bemennek a teherautók, egyébként ott is. Ez egy óriási probléma az itt élő ingatlanok tulajdonosai számára, meg mindenki számára, aki ezen a útszakaszon közlekedik, mert itt fél óra alatt lehet átvergődni. Köszönöm szépen, ennyit szerettem volna még hozzászólni.

**Dr. Nemény András polgármester:** Köszönöm szépen. Nem tudom, képviselő úr egyébként a teljes sajtótájékoztatót látta-e? Az biztos, hogy látta, Lázár miniszter úr gratulált a fényes győzelemhez az Éljen Szombathely! -nek, ezt kihagyta a történetből, mert korrekt volt miniszter úr. Valóban, amit elmondott, nyilvánvaló, hogy az országgyűlési képviselők is lobbiztak ezért. Volt is miért lobbizni, mert korábban engedélyes kiviteli tervek is már voltak, azt gondoltuk, hogy építkezés lesz, tehát ez igazából egy kármentés volt. A miniszter úr is úgy hozta elő, hogy hát Hende Csaba nem nagyon tud itt megállni a városban, hogyha nem történik valami a választói szeme előtt, mert valójában ő már ezt többszörösen is megígérte. Legálabb most kiderül, hogy akkor most elindította és amióta ő a miniszter, pont kerül ennek a történetnek végére, legalább a kiviteli tervek tekintetében. Nyilván minden útfelújítás fontos, amit fölvetett, ez is egy fontos dolog, de ez egy elképesztő forrásigényű dolog lenne a mai költségvetési helyzetben. Az elmúlt 10 évesbe nem fért bele. Talán pont akkor fért volna bele, amikor még az Európai Unióból, meg a Modern Városok Programból lehetett volna az előző 7 éves ciklusból kivenni forrást, meg a Modern Városok Programba betenni, de nem ez történt. Akkor nem mi voltunk a városvezetés, erre nekünk esélyünk sem volt. Amióta mi vagyunk, olyan költségvetés nem volt, amibe ez belefért volna. Minden választókerület, minden rész egyformán fontos. Már nem is kell győzködnöm a képviselő urat erről, hiszen minden körzet az Éljen Szombathely! képviselő jelöltjei által vitt körzet. Nem ezen múlik, hogy valamibe bele tudunk tenni pénzt vagy nem tudunk beletenni. Minden problémáját látjuk a városnak egyszerre. Azt tudjuk megoldani, amire ki tudunk csikarni forrást. Ez a helyzet. Alpolgármester úr akar reagálni? Hogyha nem, további jelentkezőket nem látok, a vitát lezárom és akkor most fog alpolgármester úr reagálni még erre.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Az a felvetés, amit Horváth képviselőtársunk mondott, polgármester úr tudja, higgye el, rágom eleget a fülét ezekben a dolgokban, de hát önnek is, nekem is az a feladatom, erre hatalmaztak fel a választópolgárok. Én azt gondolom egyébként azzal ellentétben, amit ön mond, a forgalomcsillapítás egy fontos dolog, de ha meg is épülne, amit ön mond, az a Saághy utcának a problémáját nem oldja meg. Azt is tudjuk jól, hogy amerre van lehetőség, arra fog menni a forgalom és nincs az az áteresztő képesség sajnálatos módon, amit a megnövekedett forgalmi helyzetben az autók ne töltenének fel. Látjuk ezt a kőszegi út, Farkas Károly utca vonatkozásában. Ahogy ön mondja, hogy önöknél föltelik az utca, jönnek át hozzánk a Szófia utcába. Sajnos ezeknél a csomópontoknál megvannak ezek a feltorlódások különösen csúcsidőszakban reggel, iskola is van a környéken, délután én azt gondolom, hogy negyed öt és öt óra között vannak ezek a csúcsidőszakok. Egyszerűen így nőtt meg a forgalom. Amit én ennél fontosabbnak tartok az, hogyha tényleg ez a külső rész megépül, akkor tudjuk tehermentesíteni a teljes forgalmat, de abban nincs vita közöttünk, hogy ezek az állapotok tényleg jelentős terhet rónak az ott élő lakosságra, mind a ketten tudjuk ezt, hiszen ott élünk mind a ketten egymástól pár utcányira. Én azt hiszem, van ebben dolgunk, de egyszerűen az élet az, ami elment. Nem csak Szombathely, de valamennyi város küzd ezzel, ezért nagyon fontos, hogy ezek a nagy áteresztőképességű gyorsforgalmi úthálózatok megépüljenek és ezért fontos, hogy körben a nyugati elkerülő is majd egyszer megépüljön. Ezzel tudunk tenni ezen a folyamatok ellen, de nem az a jó megoldás, hogyha szerintem ott lehetőséget adunk, mert akkor a forgalom arra fog menni, hanem vigyük el másfele a forgalmat. Ezzel szolgáljuk az ott élők érdekét, főleg a Saághy utcában élőkét. Köszönöm szépen.

**Dr. Nemény András polgármester:** Köszönöm szépen alpolgármester úr. A városvezetés részéről más hozzászólás van-e?

**Mikrofon nélkül Dr. Horváth Attila alpolgármester:** Beugratós kérdés?

**Dr. Nemény András polgármester:** Nem. Itt bizonytalankodik Horváth alpolgármester úr, tehát nincs. Először szavazunk, lezárjuk ezt a napirendi pontot és a következő napirendi pontnál fog alpolgármester úr hozzászólni. Egy módosító javaslat érkezett. Németh Ákosnak be kell vennie a gyógyszereit, vagy a gyereket kell etetni.

**Mikrofon nélkül Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Az okosórám kereste a telefont.

**Dr. Nemény András polgármester:** Reméljük megtalálja és tudunk szavazni. A módosító javaslat, ami Illés Károly esetében a következő, amit én eltérítettem egy kicsit abban, hogy ne a konkrét javaslat legyen, ha nem probléma, utólag én tettem a módosításhoz módosítást, azt fogjuk megszavazni valójában úgy is, de szerintem ez így elfogadható, hogy akkor ezt együtt tesszük ilyen értelemben. Nem akarom kisajátítani magamnak. Tehát módosító javaslat a következő Közgyűlésre - a körzet képviselőjének bevonásával - kerüljön megvizsgálásra a Haladás Sportkomplexum Rohonci út felőli oldalán vagy más helyszínen közterület elnevezése Halmosi Zoltánról. Erről szavazunk most. Természetesen a képviselő urat is bevonjuk az egyeztetésbe.

Megállapítom, hogy a testület 17 egyhangú igen - *1 képviselő nem vett részt a szavazásban* - szavazattal elfogadta a javaslatot és a következő határozatot hozta:

**2/2025. (I.30.) Kgy. számú határozat**

Szombathely Megyei Jogú Város Közgyűlése úgy határoz, hogy a következő Közgyűlésre - a körzet képviselőjének bevonásával - kerüljön megvizsgálásra a Haladás Sportkomplexum Rohonci út felőli oldalán vagy más helyszínen közterület elnevezése Halmosi Zoltánról.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2025. februári Közgyűlés

**Dr. Nemény András polgármester:** Lenkai Nóra mintha jelen lenne, de nincs, de ő jelezte, hogy közben ki kell mennie, mindegy, nincs jelentősége. Ez lett a szavazásnak az eredménye. Áttérünk az I. számú határozati javaslatra, az igazgatási szünetről szóló határozati javaslat, erről szavazunk most.

Megállapítom, hogy a testület 17 egyhangú igen - *1 képviselő távol van* - szavazattal elfogadta a javaslatot és a következő határozatot hozta:

 **3/2025. (I.30.) Kgy. számú határozat**

1./ Szombathely Megyei Jogú Város Közgyűlése az igazgatási szünetről szóló 2023. évi XXVI. törvény 7. §-a, az igazgatási szünet elrendeléséről szóló 316/2024. (XI.6.) Korm. rendelet, valamint a Kttv. 232. § (3) bekezdése alapján Szombathely Megyei Jogú Város Polgármesteri Hivatalában 2025. december 22. napjától 2026. január 2. napjáig igazgatási szünetet rendel el.

2025. december 29. napjától 2026. január 1. napjáig terjedő időtartam tekintetében az igazgatási szünetről szóló 2023. évi XXVI. törvény 7. §-a alapján, a fennmaradó időben pedig a közszolgálati tisztviselőkről szóló 2011. évi CXCIX. törvény 232. § (3) bekezdésében foglaltak alapján történik az igazgatási szünet elrendelése.

Az igazgatási szünet nem vonatkozik az anyakönyvi igazgatásra, a pénzügyi és adóigazgatásra, a szociális igazgatásra, továbbá a Hatósági Osztály Közterület-felügyelet szervezeti egység azon munkatársaira, akik közterület-felügyelői munkát látnak el.

2./ A Közgyűlés felkéri a jegyzőt, hogy gondoskodjon az igazgatási szünet elrendelésére vonatkozó határozattal kapcsolatos intézkedések lakosság felé történő közléséről, továbbá a szükséges munkáltatói intézkedések előkészítéséről.

**Felelős:** Dr. Nemény András polgármester

Dr. Károlyi Ákos jegyző

/a végrehajtásért:

Nagyné Dr. Gats Andrea, a Jogi és Képviselői Osztály vezetője,

Desits Zoltán, az Informatikai Iroda vezetője/

**Határidő:** 2025. március 1.

**Dr. Nemény András polgármester:** Közben kinyomták Lenkai Nóra gépét. II. számú határozati javaslatunk ez az Erős Városok szervezete, Strong Cities Network-höz való csatlakozás, amely költségvetési forrást nem igényel, viszont nagyon hasznos tapasztalatokkal leszünk gazdagabbak. Erről szavazunk most.

Megállapítom, hogy a testület 14 igen, 0 nem, 3 tartózkodással - *1 képviselő távol van -* elfogadta a javaslatot és a következő határozatot hozta:

**4/2025. (I.30.) Kgy. számú határozat**

1. Szombathely Megyei Jogú Város Önkormányzata kijelenti, hogy tagja kíván lenni a Strong Cities Network /Erős Városok Hálózata/ szervezetének, mely tagság költségvetési forrást nem igényel.
2. A Közgyűlés felhatalmazza Kelemen Krisztián tanácsnokot, önkormányzati képviselőt, a Bűnmegelőzési, Közbiztonsági és Közrendvédelmi Bizottság elnökét, hogy a Strong Cities Network /Erős Városok Hálózata/ szervezetében Szombathely Megyei Jogú Város Önkormányzatának képviseletében eljárjon.
3. A Közgyűlés felhatalmazza a Polgármestert a Strong Cities Network /Erős Városok Hálózata/ szervezetébe történő belépéshez szükséges *„Tagsági jelentkezési lap”* aláírására.

**Felelős:** Dr. Nemény András polgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 1-2. azonnal

3. 2025. február 15.

**Dr. Nemény András polgármester:** III. számú határozati javaslatunk, ez az iskola körzetek beosztásáról szóló javaslat, erről szavazunk most.

Megállapítom, hogy a testület 17 egyhangú igen szavazattal -*1 képviselő távol van -* elfogadta a javaslatot és a következő határozatot hozta:

**5/2025. (I. 30.) Kgy. számú határozat**

1. A Közgyűlés a nemzeti köznevelésről szóló 2011. évi CXC. törvény 50. § (8) bekezdése, valamint a nevelési- oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 24. § (1a) bekezdése alapján a Szombathelyi Tankerületi Központhoz tartozó általános iskolák 2025/2026. tanévre vonatkozó iskolakörzeti beosztását az előterjesztés melléklete szerinti tartalommal javasolja meghatározni.
2. A Közgyűlés felkéri a polgármestert, hogy a Közgyűlés döntéséről a Szombathelyi Tankerületi Központot tájékoztassa.

**Felelős**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő**: azonnal (az 1. pont vonatkozásában)

 2025. február 15. (a 2. pont vonatkozásában)

**Dr. Nemény András polgármester:** Jön a kiosztott javaslati határozatok közül az I., ez a polgármester, azaz az én 2025 évi szabadságtervem, ne induljanak ki belőle, mert úgysem úgy alakul, mint ami ki van osztva.

**Mikrofon nélkül Horváth Gábor városi képviselő:** Akkor van a születésnapom, ünnepelhetünk együtt.

**Mikrofon nélkül Dr. Horváth Attila alpolgármester:** Emelje fel e kezét, aki megnézte a szabadság tervet?

**Dr. Nemény András polgármester:** Oh ketten legalább megnézték a szabadságtervet. Nagyon kedvesek a képviselők, hogy szeretnének….. Azért nem szavaztuk meg a Puskás Tivadaréval azt szerettük volna, hogy minél többet dolgozzon a város és nagyon kedvesek, hogy az enyémet meg fogják szavazni.

**Mikrofon nélkül Dr. Horváth Attila alpolgármester:** Mindenkinek jobb, ha nem vagyunk itt.

**Dr. Nemény András polgármester:** Igen azt szeretnék, hogy távol legyek. Ez egy törvényi kötelezettség, csak mondom a fiatalabb nézőknek, akik még nem láttak ilyet, Ilyenkor be szoktunk írni mindenféle dolgokat praktikusan megmondom őszintén a titkárságvezető, vagy a kabinet osztályvezetője szokta beírni az én szabadságtervemet még az sem biztos, hogy én pontosan tudom. Én nem tartozom a három ember közé, aki ezt látta, de nagyon örülök, hogy Horváth Gábor születésnapjára betettem, mert akkor valóban egy pezsgővel várom szeretettel. I. számú határozati javaslatunk ez, erről szavazunk most.

Megállapítom, hogy a testület 17 egyhangú igen szavazattal -*1 képviselő távol van -* elfogadta a javaslatot és a következő határozatot hozta:

**6/2025. (I. 30.) Kgy. sz. határozat**

Szombathely Megyei Jogú Város Önkormányzatának Közgyűlése a polgármester 2025. évi szabadságtervét jóváhagyja.

**Felelős:** Dr. Nemény András polgármester

(a végrehajtás előkészítéséért:

dr. Füzi Judit, a Polgármesteri Kabinet vezetője)

**Határidő:** azonnal

**Dr. Nemény András polgármester:** Jön a II. számú határozati javaslatunk az átruházott hatáskörben hozott intézkedésekről adott tájékoztatás tudomásul vétele, erről szavazunk most.

Megállapítom, hogy a testület 17 egyhangú igen szavazattal -*1 képviselő távol van -* elfogadta a javaslatot és a következő határozatot hozta:

**7/2025. (I.30.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Ezzel végére is értünk ennek a napirendi pontnak még az egyben szavazás van hátra, arról szavazunk most.

Megállapítom, hogy a testület 14 igen, 0 nem, 3 tartózkodással -*1 képviselő távol van -* elfogadta a javaslatot és a következő határozatot hozta:

**8/2025. (I.30.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

***2./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet III. számú módosításának megalkotására***

***Előadók:*** *Dr. Nemény András polgármester*

 *Dr. Horváth Attila alpolgármester*

 *Dr. Károlyi Ákos jegyző*

***Meghívott:*** *Gáspárné Farkas Ágota könyvvizsgáló*

**Dr. Nemény András polgármester:** Az előterjesztés a tényleges állapothoz igazítja a költségvetésünket formailag is. Bár ugyanakkor tudjuk, hogy a következő évünk - ahogy elmondtam - rendkívül nehéz lesz. Pár szót beszélhetünk ennek a napirendi pontnak a kapcsán, majd talán alpolgármester úr mond egy-két mondatot, ha nem akkor én, de először is megadom a szót Illés Károly képviselő úrnak.

**Illés Károly a Költségvetési ellenőrző Szakmai Bizottság elnöke**: Tisztelt Polgármester Úr! Tisztelt Közgyűlés! Nem akarom annyira boncolgatni, hiszen a tavalyi évről beszélünk és igazából ez már a múlt. Ami mindenképp üdvözítő, hogy az iparűzési adóbevétel többlete majdnem 610 millió Ft lett és ugyanígy az építményadó is közel 140 millióval több lett, mint a tervezett. Nem akarok megint azzal jönni, hogy ugye mi már mondtuk az elején, hogy alultervezett a költségtervezés stb. Az viszont mindenképp jó dolog, hogy többlettel zárt a tavalyi év. Ehhez kapcsolódóan csak annyit, hogy látunk itt átcsoportosításokat, az egyik ilyen pont a Haladás VSE-nek korábban megszavazott 20 millió Ft-os hozzájárulásból 8 millió Ft-ot most átcsoportosítunk a Futball Kft.-hez. Még egyszer mondom, a Futball Kft.-től nem szeretném elvonni ezt a forrást, de jó helyen lesz a futball kft.-nél és biztos, hogy szükség is lesz rá. Ettől függetlenül én továbbra is úgy gondolom, hogy az eredetileg 40 millió Ft - amivel polgármester úr megbízottja Dr. Czeglédy Csaba elnök úr annak idején a HVSE-vel tárgyalt miszerint a tavalyi második félév NB III-as költségeihez itt a személyi költségek tekintetében az önkormányzat hozzájárul 40 millió Ft-tal - az nem valósult meg, ebből 12 millió Ft került megfizetésre. Itt most lehetőség lenne rá, hogy ezt a fennmaradó összeget átcsoportosítsuk és a HVSE-nek juttassuk. Én úgy gondolom, hogy azért egy olyan akadály is elhárult, hogy nincs a HVSE-nek nullás NAV igazolása, azt mondom, hogy elhárult, hogy nincs, tehát magyarul van, így van. Ez a feltétel is adott, én úgy gondolom, hogy ez a 28 millió Ft egy jelentős összeg lehetne a tekintetben, hogy a múltbéli elmaradásokból bér tekintetében sokat rendezhetne az egyesület. Én javasolnám, hisz költségvetési forrás van rá, hogy ezt a módosítást most itt tegyük meg.

**Dr. Nemény András polgármester:** Hol látja a költségvetési forrást a képviselő úr? A 8 millió Ft-ot kifizettük, a 20 millió Ft-ot…..

**Illés Károly a Költségvetési ellenőrző Szakmai Bizottság elnöke**: A 20 millióból tizenkettőt fizettünk ki, 8 milliót most átcsoportosítunk, de a költségvetésbe maradt fennmaradó összeg, amiből eszközölhetnénk ezt.

**Dr. Nemény András polgármester:** De mi?

**Illés Károly a Költségvetési ellenőrző Szakmai Bizottság elnöke**: 447 millió Ft többlettel zár a tavalyi év, amit az idei évre hozunk át.

**Dr. Nemény András polgármester:** És 4 milliárd Ft-ot kell ledolgozni a következő évben.

**Illés Károly a Költségvetési ellenőrző Szakmai Bizottság elnöke:** Polgármester úr tavalyi évről beszélünk, az utolsó módosításról, 447 millió Ft többlettel zár a költségvetés. Most van lehetőségünk arról dönteni, hogy 28 millió Ft-ot ennek terhére átcsoportosítsunk. Nem az idei éves költségvetést tárgyaljuk még. Igen, valóban ennyivel kevesebb jutna az idei évben. Köszönöm szépen.

**Dr. Nemény András polgármester:** Köszönöm szépen. Azért hallom ezt ilyen szempontból szomorúan, amit mond, mert pontosan egyrészt a költségvetési helyzetet másrészt azt a helyzetet is ismeri, ami a HVSE kapcsán folyamatban van. Napi tárgyalási szinten egyeztetek én az államtitkár úrral, aki, ha ezt a kérést fogalmazza meg, akkor ezt én azonnal meg fogom tenni, mert akkor van egy másik oldala ennek. Egy olyan alapja, ami miatt ezt megteszem, mert akkor van egy másik oldala is, az állami támogatások is biztosítottak lesznek a HVSE részére. Nem ez a helyzet még és azt pontosan tudja egyébként a képviselő úr, mert önt is bevontam én magam is az egyeztetésbe meg máshonnan is kap információkat. Amit most felterjeszt így, ezen a módon az azért nem korrekt, mert egyrészt 28 millióról beszél, amiből 8 millió Ft-ot már átadtunk a Foci Kft.-nek, ez egy ténykérdés. Elígértük ez alapján igazolnak, tehát tőlük venné el, a 1919 Kft.-től. Mert az a jogalapja, hogy azt mondta, hogy mi a Közgyűlésen ígértünk nem 40, hanem 20 millió Ft-ot, amiből 12-őt fizettünk ki a HVSE-nek. A fennmaradt 8 millió Ft-ot pedig odaadtuk a Foci Kft.-nek. Mert a HVSE-nek is annak idején arra a tekintettel adtuk, hogy az akkori futball szakosztály kapja meg ezt a pénzt és később, amikor majd új céget alapítunk, akkor az ne a nulláról induljon, hanem odáig kihúzza a Fociszakosztály, fizessenek a játékosoknak, az edzőknek. Az nem teljesen sikerült a HVSE-ben már akkor sem, ezért volt az, amikor megtudtuk, ők maguk jelezték, hogy köztartozásaik vannak, meg inkasszó van a számlájukon, tehát semmiképpen nem fog eljutni a mi általunk felvázolt célhoz az a forrás. Ezért akkor csak a 12 millió Ft-ot utaltuk el és a 8 milliót már most a Foci Kft.-nek tettünk át. Igazából ezt a forrást ilyen értelemben tőlük vonná el. Másrészt pedig soha nem szerepelt a költségvetésben 40 millió Ft a HVSE részére, mert Homlok Zsolt nem kérte és senki más sem kérte. Én hivatalosan soha ilyet nem mondtam Közgyűlés előtt pedig ilyen döntés nem született. Ebből a szempontból nem tud ilyet visszamondani, az összes jegyzőkönyv, ami van a Közgyűléseken, nem erről szól. A HVSE-nek a kérdése egy ennél sokkal komplexebb kérdés, minthogy most utaljunk-e át pénzt. Ott tartunk az egyeztetésben, hogy jelen pillanatban a döntés és most rákényszerít, hogy mondjak ilyet dolgokat, amit szerintem nem feltétlenül kellene egyébként még ma kezelni, de ha ön ezt teszi, akkor muszáj, hogy mondjak egy-két dolgot. Ott tart a dolog, hogy még mindig nincs eldöntve, hogy ebből HVSE lesz a végén, vagy a vészforgatókönyv lesz és akkor a Sportiskola. Leginkább azért, mert bár mindent megtesz az államtitkár úr, még akár tovább is terjeszti ezt a dolgot és a döntés az lehet, hogy még felsőbb szinteken fog megtörténni, de Homlok Zsolt nem mondott le, holott ön is mondta, hogy le fog mondani a felé fennálló tartozásról. Többször azt mondta, hogy még fizetni is fog pluszba hozzá, ön személyesen is egyeztett vele én nekem erre nem volt lehetőségem. Tehát, ha Homlok Zsolt ígéretét bírva kezdték el tervezni azt, hogy az egyébként még azon felül fennálló adósságot hogyan lehet konszolidálni. Ez ügyben tárgyaltam múlt héten Schmidt Ádámmal Pesten és ebben az önkormányzatnak is lehet dolga és feladata, akármilyen nehéz is következő költségvetési év. Én a Közgyűlés nélkül semmi ígéretet nem tettem, de azt mondtam, hogyha az az ára, tegyünk közösen valamit, fogunk mi is ehhez hozzátenni. Ez ügyben több egyeztetésünk is volt. Éppen két nappal ezelőtt az volt az információ, hogy Homlok Zsolt nem mond le ezen követeléseiről így ez egész kétségessé vált, mert senki nem akar Homlok Zsoltnak 450 millió Ft-ot fizetni. A jelen pillanatban a HVSE-nek adott pénz csak azon múlik, hogy az épp aktuális elnök - most még Homlok Zsolt - azt nem tudjuk, hogy ma lesz-e elnök, reméljük, hogy lesz, de nem biztos, hogy lesz, ezt ma itt a Közgyűlésen nem tudjuk, nem saját magának utalja ki azt a pénzt. Jelen pillanatban, ha most megkapná, megtehetné, hogy a saját tartozását….. Ugyanis minden ígéret ellenére nem mondott le arról, hogy az ő felé fönnálló tartozás visszafizetésre kerüljön. Ez szerintem egy óriási probléma. Homlok Zsolt az önök embere. Önnel személyesen is jó viszonyban van. Ön azt mondta, hogy le fog mondani a tartozásról, sőt még fog adni pénzt is. Hol van az a pénz képviselő úr? Most a várostól akar úgy pénzt kérni, hogy még a kormányzat sem döntötte el, hogy a HVSE-nek kifizeti a tartozásait. Ha nekem azt mondja az államtitkár úr, hogy ez a kérés, akkor én át fogom csoportosítani ezt a pénzt, ha nekem azt mondja. De nem Illés Károly, aki már nagyon sok mindent mondott, meg az ellenkezőjét is és nem az történt, hanem az államtitkár úr. Az államtitkár úrnak én ma is jeleztem, üzenetet küldtem neki, Közgyűlés van, ha van információ, hogy mi a döntés, akkor jelezze ezt felém. Ez még nem történt meg. Minden alkalommal mindig visszahívott és írt. Nekem egy ember tudja megmondani azt, hogy mi legyen: az államtitkár úr. Ugyanis, ha a B terve van és mégsem lesz konszolidálva a HVSE, akkor azonnali intézkedések lesznek szükségesek ahhoz, hogy a Sportiskola át tudja venni a szakosztályokat és fizessen az edzőknek is bért, ami nem kis költség lesz. Nyilván akkor lesz ennek egy állami lába, mert akkor azt a 250 millió Ft-ot, amit minden évben a kiemelt egyesületek támogatására nyújtanak, akkor azt a Sportiskola fogja megkapni. Ami innentől kezdve átnevezésre kerülne akár Haladás Sportközpontnak nekem ez lesz ebben az esetben a javaslatom, mert nyilván itt a Haladás a nagyobb és fontosabb tétel ebben és akkor innentől kezdve egy másik irányt vesz a Sportiskola és Sportközpontnak az iránya is. Viszont az forrásigényes lesz. Jelen pillanatban nem áll rendelkezésre ez a forrás ott és akkor ott kell majd fizetnünk. Én ugyanezeknek az edzőknek, akár úgy is, hogy mondjuk valamennyit vissza tudjunk adni a korábbi nem a Sportiskola által fennálló adóság az elmúlt hónapokra visszamenőleg. Azért azt tudni kell, hogy azt ki fogják fizetni egy bérgarancia alapból, ha a HVSE megszűnne az ő öt hónapos vagy nem tudom hány hónapos tartozásuk az kifizetésre kerülne. Akkor nekünk a jövőt kell ebből finanszírozni. Ön meg tudja mondani biztosan, hogy most az lesz a minisztériumnak a döntése, hogy a HVSE lesz megmentve? Mert én nem tudom megmondani és ezt az információt kaptam, hogy ez még nem eldőlt kérdés. Ezt maga az államtitkár egyedül nem tudja eldönteni, mert neki nincs annyi rendelkezésre álló forrása a minisztériumban. Ezt eggyel feljebb döntik el, ha az döntés, hogy meglesz mentve, akkor meg fogják mondani, hogy ebben mi az önkormányzat feladata. Mert én azt mondtam, hogy a ránk eső feladatot nyilván egyeztetések alapján vállalni fogjuk. Mert a mi célunk is az, hogy a HVSE kerüljön megmentésre. Nekünk az a jó városként, hogyha ugyanúgy tovább tudna menni ez az egyesület. Ehhez, ha van dolgunk benne, akkor megtesszük, de nem azért, mert Illés Károly most mond valamit, hanem azért, mert egy közösen kidolgozott koncepció részeként a mi feladatunkat, mint önkormányzat vállaljuk. Ön most egy pillanatnyi politikai haszonszerzésért akar egy olyan javaslatot tenni, aminek még a másik ága, a forrás ága sincsen meg. Mert az is egy demagógia, hogy az, hogy több bevétel teljesült az iparűzési adóból, meg az építményadóból, nem teszi oda a másik lábát, hogy milyen hihetetlenül magas költségekkel kell számolnunk, akár csak a bér, közüzemi, vagy minden más költségből. Pontosan tudja, hogy több milliárd forintos hiányt kell kezelnünk a következő évben, különben nem fogunk senkinek sem bért fizetni a nem kötelező faladatokra, amiket most itt pluszban kellene vállalnunk. Felelősséget vállaltunk a Haladás 1919 Kft.-ért, ami eddig nem volt, mi hoztuk létre, amire 58 millió Ft-ot beteszünk a következő évi költségvetésbe, illetve 50 milliót beteszünk, 8 milliót már most ki fogunk utalni. Nem tudom, hogy az például abban a közösen kidolgozott koncepcióban milyen szerepet fog vállalni, vagy mi lesz abban az önkormányzatnak a feladata és felelőssége, mert nem kizárt, hogy akár az év második felében valamennyit hozzá kell tennünk. A felelős magatartás az, hogyha már együtt indultunk el ezen az úton államtitkár úrral és egyébként főispán úr is része is ennek a tárgyalás sorozatnak és a Schäfer családból András és a testvére Péter, együtt voltunk ott múlt héten a Schmidt Ádám államtitkár úrnál, amit közösen kitalálunk és amire kormány engedélyt ad, azt fogjuk csinálni. Minden más az csak zavarás. Ha az kérés, hogy átcsoportosítsak pénzt majd a következő évi költségvetést látva, akkor meg fogom tenni, de nem azért, mert Illés Károly most azt mondta, hanem azért, mert ez a koncepciónak a kérése. Mert lehet, hogy a következő kérés az lesz, hogy a Sportiskolába kell még betennünk pénz, hogy mondjuk ott fizessük ki az edzőknek a bérét, mert nem tudja ezt ma megmondani Illés Károly. Nem tudja megmondani. Ez csak egy frakcióülésen kitalált ötlet, hogy hogyan keltsünk zavart ebben a rendszerben. Illés Károlynak adom meg a szót.

**Illés Károly a Költségvetési ellenőrző Szakmai Bizottság elnöke:** Tisztelt Polgármester Úr! Nem feltételezem, hogy nem értette, amit mondtam, inkább tudatosan ferdíti el és viszi más irányba az elhangzottakat. Egyrészt én sem mondtam a Közgyűlés előtt soha olyat, hogy bárkivel bármit egyeztettem volna és bármilyen ígéretet tett volna nekem, tehát közgyűlési ígérte ilyen formán nem hangzott el az pontosan a 40 millió vonatkozásában. Hanem ahogy mondtam, az ön által megbízott az ön által delegált Haladás ügyi referense egyeztetett ez ügyben a HVSE-vel a tavalyi év tekintetében. A tavalyi évről beszélünk, nem a jövőt akarjuk most megmenteni. Arról beszélünk, hogy a tavalyi évben ott született egy megállapodás, miszerint 40 millió Ft-tal majd a város támogatni fogja a tavalyi második félév NB III-as fociját. Ezt szerintem elnök úr, képviselőtársam alá tudja támasztani. Ezzel kapcsolatos közgyűlési döntés ugyan nem született csak 20 millió tekintetében, nem 40 millió tekintetében. Azt a 40 milliót sem kapta meg a HVSE tavalyi év focija tekintetében. Abból is csak 12 millió Ft-ot kapott meg, holott 80 millió Ft-ába került a HVSE-nek az, hogy a harmadosztályú focit a tavalyi évben végig vigye. Én ezt a pénzt kérem, a tavalyi bér járulékot e tekintetben, hiszen mondhatta volna azt a HVSE, hogy egyedül nem tudja tovább vinni 80 millió Ft-ért a második félév játékát. Így akkor már nem lenne miről beszélni és játékosokról sem kellene beszélnünk. Amiről ön beszél, az az idei év és a jövő az egy teljesen más történet. Egyetértek abban, hogy ott ki kell dolgozni és együtt kell kezelni dolgokat. Csomagban kell majd kezelni, hogy is fog tudni megmenekülni az egyesület. Mi most arról beszélgetünk, hogy a tavalyi évben vagy arra járó még 20 millió Ft-ot sem kapja meg az egyesület, ami egyébként közgyűlési határozatban el lett döntve, hanem azt is elvisszük a Futball Kft.-be. Még egyszer mondom, adjunk a Futball Kft.-nek 8 milliót, de a HVSE is kapja meg a pénzét. Én ezt kértem. Igen a Futball Kft. az idei évben fogja felhasználni azt, amiből a tavalyi évben nem fizetett bért a HVSE hisz nem állt rendelkezésére ez a forrás. Nagyjából erről beszélünk. Köszönöm.

**Dr. Nemény András polgármester:** Azt nem vitatja, hogy 450 millió Ft körüli tartozás továbbra is fönnáll Homlok Zsolt fele, aki még a mai napig az elnök és egy személyben dönt arról, hogy bármilyen forrás beérkezik a HVSE-be az ő maga tudja eldönteni ma most ebbe a pillanatba.

**Mikrofon nélkül Illés Károly a Költségvetési ellenőrző Szakmai Bizottság elnöke:** Nincs rá fizikai lehetőség.

**Dr. Nemény András polgármester:** Miért ne? Fizikai lehetősége nincsen? A mai világban utalunk egyet és kész. Ilyen nincs. Megadom a szót Czeglédy Csabának.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Sokkal boldogabb lettem volna, ha nincs HVSE-és hangulatkeltés az ügyben, de akkor egy-lét dolgot tegyünk tisztába. Kezdem a legvégéről. Homlok Zsolt nem fér hozzá a HVSE banki termináljához, kódja sincsen meg ezeket nyilván tisztáztuk, erről többünknek, nekem hivatalos tudomásom is van. Homlok Zsolt biztos, hogy nem tud utalást saját maga intézni, de ennék sokkal fontosabb, hogy…

**Dr. Nemény András polgármester:** Utasítani tudna utalásra jogszerűen.

**Dr. Czeglédy Csaba a Szociális és Lakás Bizottság elnöke:** Utasítani akár tudna is, de miután két napja kiderült, hogy Homlok Zsolt rendkívül elítélhető módon nem mond le többek kérése ellenére sem a fönnálló 430 millió Ft-os követeléséről, ezt követően páran jogászok - nem csak én, mások is - megvizsgáltuk a HVSE és a Homlok Zsolt cégei között létrejött szerződéseket. Az ügyletben részt vevők nyilatkozatait meghallgattuk, ezért én a nyilvánosságot tájékoztathatom róla és remélhetőleg erről ma este küldöttgyűlési határozat is fog születni, hogy tartalmilag ezek támogatások, tehát ezek nem kölcsönök. Az én jogi meggyőződésem az, hogy Homlok Zsolt ezeket a pénzeket támogatásként adta a HVSE-nek „ergo” nem járnak neki vissza. Minden szerződést a tartalma szerint kell megítélni. Homlok Zsolt összes megtett nyilatkozata - ennek írásos dokumentációja is van - azt támasztja alá, hogy ezeket ő támogatásként adta. Én ma este a HVSE küldött gyűlésének azt fogom javasolni, hogy ezt határozatban állapítsák meg és tiltsák meg a HVSE elnökének, illetve az elnökségnek, - hiszen a támogatást nem kell visszafizetni, - hogy itt bármi visszafizetésre kerüljön. A HVSE küldöttgyűlése remélhetőleg határozatilag ezt támogatásként fogja kezelni. Nyilván az lett volna a tisztességes Homlok Zsolt részéről, hogyha ezekről lemond, úgyhogy ebben az elmúlt két napban többen jogi munkát végeztünk. Többünknek ez a jogi meggyőződés alakult ki a témában. Én azt gondolom, hogy a HVSE konszolidációjára úgy nem kerülhet sor, hogy van egy 430 millió Ft-os követelés egy olyan személy részéről, akinek valószínűleg a kormányzat sem szívesen fizetne ki bármilyen összeget. A HVSE konszolidációjába ezt a 430 millió Ft-ot, hogyha este megszületik ez a küldöttgyűlési döntés, akkor már nem kell beleszámolni. Tegyük rendbe ezt a 40 millió Ft-os kérdést is. A HVSE részletesen kimutatta - erről levelezések vannak, hogy mennyi plusz játékosok igazolásával, illetve a stadionba játszásnak a költsége - ez 48 millió Ft volt. Ebből nem fogadtuk el az őrzésvédelemnek a 8 milliós tételét így alakult ki az a 40 millió Ft-os tétel. Azonban - és erről is van levelezés - az MLSZ 27 millió Ft-os támogatását, ezt a HVSE-hez számoltuk, a HVSE nem kapta meg ezt az MLSZ-től ezt a 27 millió FT-os támogatást, tehát lóg ez a 27 millió Ft a levegőben. Három dolog lehet, az MLSZ ezt a Haladás 1919 Kft.-nek utalja egy az egyben, vagy a HVSE utalja ezt a 27 millió Ft-ot „ergo” a kifizetett 12 millió Ft-hoz, tehát 48 millió forintnyi plusz költség keletkezett a HVSE-nél. Amit a HVSE az önkormányzatunktól kért - erről levelezés van - az 48 millió Ft. Abból 8 milliót nem fogadtunk el, mert az őrzésvédelem átláthatatlan, miért van nem tudom 100 ember, most csak mondtam egy példát, tehát így alakult ki egy 40 millió Ft-os tétel. Arról levelezés van, hogyha az MLSZ 27 millió Ft-os támogatása megérkezik, az csökkenti ezt a 40 millió Ft-os tételt. A kifizetett 12 millió Ft-ot és a 27 millió Ft-os összeadjuk, akkor 39 millió Ft van, ha tisztességesek akarunk lenni, akkor még ott van 1 millió Ft a levegőben. Az tény, hogy a 27 millió Ft még nem lett senkinek se kifizetve, nyilván ezt a pénzt várja a HVSE, de ha az MLSZ a 27 millió Ft-ot a HVSE-nek utalja, akkor valójában már csak 1 millió Ft-tal - ezt ilyen macskakörmösen mondom a jegyzőkönyv kedvéért, - akkor 1 millió Ft-tal tartozik az egyeztetések alapján önkormányzatunk a HVSE-nek. Most 28 millió Ft lóg egyébként a levegőben, ebben a képviselőtársamnak maximálisan igaza van, de az MLSZ 27 millió Ft-ja még nem érkezett meg. A HVSE is igényelte ezt a 27 millió Ft-ot, a Haladás 1919 Kft. nem igényelhette, hiszen még az NB III-as indulási jog se került át a Kft-hez. Könnyen lehet, hogy az MLSZ ezt elutalja a HVSE-nek akár az elkövetkezendő napokban. Ennek ellenére, mivel ugye itt van egy határozati javaslat én meg a HVSE megbízottja is vagyok, a polgármesternek én azért azzal nagy gondot nem fogok csinálni, hogyha támogatom ezt a javaslatot, hogy ne kelljen a HVSE ellen szavaznom, de az tény, hogy a 27 millió Ft-os MLSZ pénzzel nagyjából pariban vagyunk. A HVSE ma esti küldöttgyűlésén pedig remélhetőleg új elnököt választ a HVSE és Homlok Zsolt nem lesz jogosult ma estétől képviselni a HVSE-ét. Sajnos az elmúlt két hétben Homlok Zsolt nem a HVSE érdekében, hanem valahol érthető módon a saját maga és cégei érdekében lobbizott pajzsként mega elé tartva a HVSE-ét. Ez az ő szempontjából érthető, városunk az sportszerető közönség és a HVSE-ért aggódok szempontjából én azt gondolom, hogy mélyen elitélendő cselekedet. Az elmúlt két hétben sajnos egy-két ember megint csak nem a HVSE érdekét, hanem a saját egyéni szempontjait hajtotta, élükön Homlok Zsolttal. Neki vannak érdemei, de én azt gondolom, hogy ezek az érdemek eltörpülnek főleg az elmúlt két hétben tanúsított magatartása miatt. Én bízok benne polgármester úr, hogyha HVSE küldöttgyűlése egyértelművé teszi, hogy az nem kölcsön, hanem támogatás, akkor egy fokkal jobban fog kinézni a HVSE-nek a konszolidációs helyzete.

**Dr. Nemény András polgármester:** Köszönöm szépen. Nem tudom, mit értenek ebből, akik csak így kívülről nézik a dolgokat. Sokat biztos nem. Még ennél sokkal bonyolultabb is, amit elnök úr elmondott. Én a magam részéről az gondolom, hogy mondjuk egy küldöttgyűlés átnevezi támogatásnak, de ettől egyébként még követelésként fönnmarad és a jogcímet megváltoztattuk, de aki követeli, az nem ért ezzel egyet és beperli a HVSE-ét, ettől még ez ugyanúgy követelés 450 millió Ft, vagy 430 millió Ft-ként. Én ezt ugyanúgy problémának érzékelem, de az, hogy én hogy érzékelem az egy dolog, hogy érzékeli a kormány meg az államtitkár ebben az esetben. Hétfőn még nem jól érzékelte, tehát ő azt mondta, hogy ez egy igen nagy probléma, amit jelen pillanatban ő nem látja, hogyan lehet áthidalni, mert szerinte a kormány nem fog fizetni Homlok Zsoltnak egy fillért sem. Lehet ez egy jó lépés abba az irányba, hogy segítsünk rajta, hogyha egyébként a bíróság is értékeli, de ezt nem tudjuk és ez nem most fog kiderülni. Másrészt Illés Károlynak mondom, hogy 80 millió Ft-ról beszél. A HVSE-nek előző évben is volt NB III-as csapata, nem mi generáltuk, hogy legyen egy NB III-as csapat, annak is volt költsége. A HVSE akarta, hogy induljon az NB III-ban, nem mi kértük egyébként, hogy legyen. Én konkrétan Homlok Zsoltot arra kértem, hogy mondjon le a Foci Kft.-nek az indulási jogáról, mert ha arról nem mond le, akkor esély sincsen arra, hogy a HVSE kapjon indulási jogot. Ezt nagy nehezen sikerült akkor elérni, Czeglédy Csaba volt ott, aki tárgyalt vele, közben fölhívtak engem - a Homlok Zsolttal beszéltem, lemondott -, különben az egészről nem tudnánk beszélni. A HVSE maga gondolta azt, hogy el akar indulni ezen az úton továbbra is pontosabban, mert az előző évben is volt csapata, mert hiszen ott van az összes utánpótlás. NB III-as csapat nélkül az utánpótlás is kevésbé lett volna értelmezhető. Nem egy új dolgot generáltunk, előző évben is volt csak kiesett NB III-as bajnokságból. Erről beszélünk. Mi a HVSE-nek a focira tekintettel akartunk, - itt voltunk, együtt döntöttünk - pénzt adni, hiszen nem is kérték másra. Mi azt mondtuk, hogy azért adunk, mert már akkor meg volt az az elképzelésünk, hogy csinálunk egy saját kft.-ét, ahova szeretnénk átvinni a jogot, hogy tovább tudjon játszani és azt szeretnénk, ha addig működne a dolog. A többletét adtuk oda, ami a korábbi NB III-as csapatnak a költségéhez való többlet lett volna. Nem arra költötték szerintem. Semmi tudásunk nincs arról, hogy mire költötték. Czeglédy Csaba szerint arra költötték, szerintem nem. Attól még nyilván ennek volt egy komoly költsége, amit vittek és amibe mi is beszálltunk és miután átvettük a jogot, oda akarunk fizetni, ami a mi fenntartásunk alatt van. Ezért van az, hogy a 8 millió Ft egyébként átment oda. Ez, amikről beszél a képviselő úr, ez szerintem így nem korrekt, de hogy korrekté tegyük és operatívvá, én tényleg részt veszek a napi egyeztetésben e tekintetben. Mivel minden államtitkár úron múlik és ő a sportért felelős az egész országban, kormányzati szereplő, nyilván bírja a képviselő úrnak a bizalmát is, ezért az én módosító javaslatom az lesz, hogy a HVSE részére az önkormányzat biztosítsa a 25 millió Ft összegű működési támogatást a 2024-es költségvetési szabad maradvány terhére, amennyiben az ügyben illetékes Sportért Felelős Államtitkárság ezt kezdeményezi. Államtitkár úrnál van a labda. Megmondtam, ha ő azt mondja, hogy ez az irány, mert azt gondolják, hogy a HVSE-ét meg lehet menteni és bele fog tenni a kormány is többszáz millió Ft-ot, lehet, hogy milliárdot is, akkor nem rajtunk fog múlni ez a történet, mi ebbe teszünk. Nekünk innentől kezdve utána is lesz felelősségünk benne és nem ugrunk el ezen a felelősség elől. Mikor volt az egyeztetés a múlt heti, amiről beszéltem, a Schäfer család is itt van és köszöntöm is egyébként itt Pétert, örülök, hogy eljött a Közgyűlésre, ott is az volt a mondás, hogy megvolt a kérdés, hogy a város, hogyha lesz konszolidáció valamilyen módon részt vesz-e benne, én azt válaszoltam, igen. Mondtam egy nagyságrendet, amit el tudok képzelni, de ígéretet nem tettem, hiszen a Közgyűlésnek a döntése hangzik el. Arra tettem ígéretet, hogy biztos, hogy valamilyen módon részt fogunk venni. Az a következő évre vonatkozó tétel, amiről beszélünk, ami szintén terhel minket, mint ahogy Foci Kft.-nek a fenntartása is terhel minket, hiszen most a nagy tulajdonrész valójában a miénk és a felelősség is ezzel a miénk. Azt meg látjuk, hogy a város költségvetési helyzete nagyon-nagyon nehéz lesz a következő évben. Mindezen felelősséggel együtt én azt mondom, oda teszünk pénzt, ahol biztos, hogy van értelme és ahol a partnereink, akivel egész eddig egyeztettünk azt mondják, hogy tegyünk. Ha államtitkár úr, akinek írtam még délelőtt üzenetet, vissza fog hívni, el fogom mondani neki ezt a dolgot, ha ő azt mondja ezt csináljuk, akkor én átcsoportosítom. Ez a helyzet egyébként. Horváth Gábornak adom meg a szót.

**Horváth Gábor városi képviselő:** Köszönöm a szót! Tisztelt Polgármester Úr! Tisztelt Képviselőtársaim! Először is szeretném köszönteni Dr. Melega Miklós egykori képviselőtársunkat a vármegyei közgyűlés társadalmi kapcsolatokért felelős alelnökét. Biztos, hogy itt a társadalmi kapcsolatokat erősíti, de hogy a költségvetés II. módosítására tereljem a szót, nagyon kíváncsian vártam azt, hogy egyébként Nemény András leköszönő polgármester, újraválasztott polgármesterként Nemény Andrásnak mennyi pénzt hagy a kasszában, ugye a költségvetésben. Annak idején Dr. Puskás Tivadar 3 milliárdot hagyott Nemény Andrásnak szabad felhasználású forrást, most 447 millió Ft-ot. Tehát azt gondolom, hogy azért a körülményekhez képest hagyott magának némi szabad forrást, amiből látjuk azt, hogy Illés Károly javaslatot is tett erre. De, ami engem jobban érdekel, hogy itt alpolgármesterhez és osztályvezető úrhoz is szóljak, átnéztem ezt a táblázatot, és láttam benne egy olyan tételsort, amit én soha előtte nem láttam. Tehát, hogy a mérlegnél látok egy ilyent, hogy egyéb finanszírozási célú lekötött betétek feloldása, utána egyéb finanszírozási célú kiadás, lekötött betét elhelyezése 2,5 milliárd Ft. Most visszanéztem az elmúlt évek költségvetéseit és én ezen a soron ilyen összegeket nem láttam. Tehát erre lenne egy kérdésem, hogy mi ez a 2,5 milliárd Ft, és ezt hova kötöttük le, mennyi időre, mennyit kamatozott ez, és ez hogyan esett be ide ez a tétel, mert hát ez egy nagyon érdekes, izgalmas tétel, ami itt szerepel. Én ilyent még nem láttam az elmúlt évek költségvetéseiben a mérlegen, ugyanezen a soron, visszanéztem 6-7 évet, de ilyent nem láttam. Valószínű, hogy fel tudnak világosítani ezzel kapcsolatban, és hogy mi lett ennek a banki kamatjával, hol jelenik meg, és egyébként látjuk azt, hogy most a II. számú módosítást tárgyaljuk, szeptemberben volt az I. számú módosítás, ott nem jelent meg ez a 2,5 milliárdos tétel, itt megjelent. A következő, ami a 16. mellékletben szerepel, az út- hídfeladatoknál, a Rumi-Rajki István utca útburkolat felújítására 2 millió 427 ezer Ft van soron, és azt úgy hagyta, azt a forrást. Ez el lett-e költve ezt a pénz, vagy el lesz költve? Emlékeim szerint volt egy olyan mondás, hogy ott az útfelújítás kapcsán a járda mellett magas a padka, és azt a padkát rendezni kell, mert balesetveszélyes, és erre lett elkülönítve ez a pénz. Ha ez nem így van, akkor kérem, javítsanak ki ebben és erről kérnék egy tájékoztatást, hogy akkor ez a pénzösszeg mire lesz, vagy lett elköltve? Ha nem lett, akkor én javaslom azt, hogy egyébként az az útszakasz rész, ami a Benczúr és a Haladás közötti szakasz, annak az állag felújítására legyen elköltve. A HVSE-vel kapcsolatban egyetlen egy gondolatot jegyeznék meg, hogy ugye Czeglédy Csaba képviselőtársam javasolt egy vizsgálatot, vagy jegyző úr, már nem tudom, azzal kapcsolatban, hogy a HVSE fordult azzal, hogy kell nekik pénz, és nem adta oda a város azt a 20 millió Ft-ot, hanem csak egy részét, mert utána meg kell nézni azt, hogy gyakorlatilag itt, amikor kérték, hogy akkor már fennállt-e a tartozás a NAV felé, vagy nem? Ezzel kapcsolatban mi a helyzet, hogyha ezzel kapcsolatban lehetne valami felvilágosítást kapni, azt megköszönném.

**Dr. Nemény András polgármester:** Ha sokat szeretne hallani a HVSE helyzetéről, akkor beszélgessünk erről még itt a nyilvános ülésen. Nem tudom, hogy Horváth Gábor kivel van, de erős kétségeim lettek e tekintetben most ebben a pillanatban. De a szakmai részre, ami a költségvetéssel, különösen ezzel a 2,5 milliárdos kamat és egyébbel kapcsolatos, válaszolni Stéger Gábor fog. Az egész napirendi pont végén pedig majd Horváth Attila fog válaszolni. Nem tudom, hogy Stéger Gábor erre az átadásos 3 milliárdra tud-e válaszolni, mert engem is érdekelne, mert nem emlékszem erre a 3 milliárd Ft-ra, amiről beszélt, hogy a Puskás Tivadar úr ennyit adott volna át, mert ez ugye összekeverése a dolgoknak. Mindegy, ez a 447 millió Ft-os maradvány is együtt értelmezhető az összeg költséggel és kiadással és azzal majdnem 5 milliárd Ft-nyi, 4-et mondtam, de az inkább 4,6-4,7 kezelendő, következő évi költséghiánnyal, amit működésben kell megoldanunk, és ami nagyon fog fájni egyébként majdnem mindenhol. Stéger Gáboré a szó, parancsoljon.

**Stéger Gábor a Közgazdasági és Adó Osztály vezetője:** Tisztelt Polgármester Úr! Tisztelt Közgyűlés! Meg kell nyugtatnom a Tisztelt Közgyűlést, semmi rendkívüli nem történt a 2,5 milliárdos könyvelési tétellel. A város, az önkormányzat a látra szóló betétei után mindig jelentős kamatbevételre tesz szert, ez az elmúlt években milliárdos nagyságrendet is elért. Tehát nem voltunk rákényszerítve, hogy lekötésekkel, akár 1 hónapra is operáljunk ezzel minél nagyobb kamat, nyereség elérésére. Most ugye elkezdtek ősszel esni az alapkamatok és a számlavezető intézet javaslata alapján, hogy kivédjük ezt a zuhanást, még 1 hónapos lekötést eszközöljünk, és ez 2,5 milliárd Ft összegben volt. Tehát ez szabadon ott volt a bankszámla egyenlegünkön, ugye visszaváltásra került, a könyvelési szabályok alapján ezt le kell könyvelni, a látra szóló betétes eseményeket nem, csak ezért nem látszott ez előző években ez a pénzmozgás. Semmi rendkívüli nincs benne, ez a pénzeszköz megvolt a bankszámlánk egyenlegében, ahogy nagyjából év végén is benn van ekkora összeg. A 3 milliárdról annyit mondhatok még polgármester úr, hogy más dolog a likviditás, tehát a bankszámlákon lévő szabad pénzeszközök, vagy pedig a költségvetésben bevallott szabadon felhasználható, a következő évre átvihető pénzeszközök nagysága. Most pontosan nem tudom, hogy 6 évvel ezelőtt hogy volt, de ebből lehet ez a differencia. Köszönöm szépen!

**Dr. Nemény András polgármester:** Már csak azért is, mert nem is volt lezárt évünk, amikor átvétel volt, tehát ez, amit össze akarna hasonlítani a mostani, a III. számú, nem II. számú módosítást, az valójában utána volt, amikor már mondjuk 3 hónapja mi vezettük a várost. És egyébként az alatt a 3 hónap alatt is történtek olyan dolgok, például komolyabb ingatlanértékesítés is volt, amit aztán kiderült, hogy a Schaeffler vásárolt meg, amit utána fejlesztettünk. Tehát nem tudja ezt összehasonlítani és nincs is értelme, mint ahogy a 447 millió Ft-ot sem érdemes önmagában nézni, mert ez csak egy csepp a tengerben a következő évi kiadásokban, aminek megvan a maga helye ebben az esetben. Megadom a szót Putz Attila elnök úrnak.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Hát most, mint a Haladás 1919 Kft. felügyelőbizottságának az elnöke szeretnék ehhez hozzászólni. Itt azért valami félreértés van a dolgokban, és szeretném jelezni, hogy azért erre figyeljünk oda. Most volt pénteken a felügyelőbizottságnak ülése, és a költségvetést is átnéztük, és az a 27 millió Ft, amiről Czeglédy képviselőtársam beszél, az benne szerepel a költségvetésében a Kft-nek, mint bevételi forrás, illetve ezzel kell is, hogy számoljunk. Én úgy gondolom, hogy téves információ az, illetve én, mint a közgyűlés tagja, én nem tudom, hogy mikor ígértünk oda bármilyen pénzeket a Haladásnak, milyen levelezésről van szó, vagy miről, én ezeket nem is kívánom részletezni. A lényeg az, hogy ez a 27 millió Ft, ugye ez a 2024/25-ös idényre, tehát egy egész idényre vonatkozó támogatás az MLSZ részéről az NB III-as csapatoknak, és ezzel számoltunk. Úgyhogy én szeretném azt kérni inkább mindenkitől, hogy azt a pénzt lehetőleg a Haladás 1919 Kft-nek próbáljuk meg utaltatni, különben ez hiányozni fog a forrásoldalról. Nagyon szépen köszönöm!

**Dr. Nemény András polgármester:** Köszönöm szépen! Czeglédy Csaba képviselő úr, parancsoljon!

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Hát képviselőtársam ismeri a telefonszámomat, ha valami kérdése van, hívjon fel. Kettőnk közül információhiányban biztosan nem én szenvedek. Elmondtam, és képviselőtársam, ha figyelt volna, akkor talán nem szólal fel feleslegesen. Az MLSZ-nél pattog a labda, a 27 millió Ft kapcsán három döntési lehetősége van az MLSZ-nek, kifizeti a HVSE-nek, megosztva fizeti ki a HVSE és a Haladás 1919 Kft. között, illetve kifizetni a Haladás 1919 Kft-nek. Ha megkapjuk az NB III-as indulási jogot, utóbbinak van egyébként a legnagyobb valószínűsége, ebben az esetben pedig kérdésként merül fel, hogy a HVSE és az önkormányzat közötti egyeztetés tekintetében ezt hogy kezeljük. No de, ha képviselőtársam figyelt polgármester úr módosító indítványára, én azt gondolom, hogy ezt részben, ezt a helyzetet az MLSZ döntésétől függetlenül kezelheti. Visszatérve a Homlok kontra HVSE vitára, polgármester úr, nagyon egyszerű a helyzet, hogyha Homlok Zsolt ennyire inkorrekt módon bánik azzal a közösséggel, amelynek sokáig a vezetője volt és felelős egyébként a sorsáért, és sok dologért, ön, polgármesterként, mi képviselőként ennek a városnak a sorsáért a jövőre nézve is felelősek vagyunk. Arra az időszakra is, amikor már nem leszünk itt. Hát Homlok Zsolt pont nem így viselkedik a HVSE kapcsán. Ha Homlok Zsolt így játssza ezt a játékot, akkor igenis a HVSE az összes rendelkezésre álló jogi eszközt használja ki arra, hogy vitássá tegye ezt a dolgot. Én azt gondolom egyébként, hogy számos okirat, tanúnyilatkozat már alátámasztja, hogy tartalmilag a papíron kölcsönszerződésnek hívott megállapodások, azok támogatások, ebben az esetben polgármester úrnak igaza van, lesz majd egy vita, de én azt gondolom, hogy Homlok Zsolt nem fog tudni ma estétől arra hivatkozni, hogy egyébként neki van egy 430 millió vita nélküli követelése a HVSE-től. Én nagyon remélem, hogy a HVSE küldöttgyűlése meghozza azt a bölcs döntést, hogy ezt támogatásként kezeli, innentől kezdve, hogyha Homlok Zsoltnak lesz bőr a képén pert indítani a HVSE-vel szemben, akkor a HVSE áll elébe, és majd a bíróság 5 év múlva meghozza a döntését ebben az ügyben. Ez nyilván nem oldja meg a problémát, hiszen Homlok Zsolt vitássá teheti ezt a kérdést, de én azt gondolom polgármester úr, hogy rendkívül fontos, hogy bele kell-e számolni Homlok Zsolt követelését a HVSE konszolidációjába vagy sem? Hogyha Homlok Zsolt követelését bele kell számolni a konszolidációba, akkor az gyakorlatilag lehetetlenné teszi a folyamatokat. Én azt javaslom, hogy senki ne számoljon Homlok Zsolt követelésével a HVSE konszolidációja kapcsán.

**Dr. Nemény András polgármester:** Köszönöm, bár ilyen egyszerű lenne a dolog, persze. Itt az őszinteség mellett kell lenni. Előállhat az a helyzet, hogy ő azt továbbra is, mint ahogy a könyveléseiben, kölcsönként szerepel, jogászai azt javasolták, hogy ezt ne engedje el, azért, mert mint tudjuk, sajtónyilvános, nagyon komoly eljárás folyik ellene a Gazdasági Versenyhivatalnál, és amennyiben elengedné – mondja ő –, akkor az fedezetelvonás lenne és akkor még nagyobb büntetést kapna a későbbiekben. Amennyire én tudom, a Sportminisztérium álláspontja is az, hogy ez támogatásként is kezelhető, csak ehhez kellene az ő aktív mondása is, hogy ez támogatás. De erre nem lehet alapozni, a mi szempontunkból nem releváns, mert úgysem mi leszünk az ügy urai. Hogyha az a mondás, hogy konszolidáció van, ahhoz azért sokkal nagyobb nagyságrendű pénz kell, plusz a jövőre nézve az államtitkárságnak el kell dönteni, hogy a kiemelt nemzeti támogatást kinek adja. Mert ha a HVSE-nek adja, és az a döntés, akkor már ott 250 millió Ft-tal indulunk, ami egyébként innentől kezdve, hogyha ez a döntés, ami 2 napon belül meg kell körülbelül, hogy szülessen, hiszen ennek van egy határideje, az februárban már kifizetésre kerül, február elején, akkor legalább ki lehet fizetni a béreket, és minden mást. Tehát, hogyha ez a döntése az államtitkárnak és erre van út, akkor látjuk azt, hogy a HVSE megmentésében érdekelt, vagy legalábbis 1 évvel eltolja a döntést, és meglátja, hogy a konszolidáció hogyan tud alakulni. Hogyha nem oda telepíti az összeget, az megint egy másik helyzet, mert akkor nekünk kell leigazolni mindenkit, aki átjönne az új jogi személyhez, ami ugye ebben az esetben a Sportközpont lenne, ami városi fenntartású. Ez nagyon gyorsan ki fog derülni, nagyon jó volt eddig is az együttműködés, nem azon múlik, hogy a kormányzat és az önkormányzati szereplők mást mondanának ebben a történetben. Csak van egy külső tényező, nevesítve, Homlok Zsolt, aki eddig mindig valótlanságot mondott, minden állítása, amit korábban mondott az elmúlt 1 évben, arról mind kiderült, hogy valótlan, úgy tudom, hogy a Haladás küldöttgyűlése mondta azt is, hogy el fogja engedni a fennálló követeléseket és aztán utána mondta ezt gondolom én képviselő úrnak is, mondta egyébként az államtitkárságnak is, üzente nekem is, és aztán meg mégsem ez történt. Tehát arra adni, hogy ő majd mit fog csinálni a jövőben, szerintem semmilyen módon nem érdemes, ezért nekünk a saját utunkat kell mindenben járnunk. Putz Attila elnök úr.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Czeglédy képviselőtársam, kikérem magamnak, hogy engem minősít azzal, hogy én nem figyelek itt. Én figyelek mindenre, elolvasok minden egyes olyan dokumentumot, ami fontos, és ami illet engemet. A felügyelőbizottságot ez a közgyűlés választotta meg, és a felügyelőbizottságnak az én álláspontom szerint egy kicsit komolyabb a felelőssége a Haladás 1919 Kft-vel kapcsolatban, mint mondjuk egy polgármesteri megbízottnak, akinek, őneki kellene felhívni a felügyelőbizottságot azzal, hogy éppen miről van szó, mert mi vagyunk a felelősek érte. Mert van, aki csak beszél, meg van, aki felelősséget vállal azért, amit csinál. Ezt legyen szíves tudomásul venni. Úgyhogy én szeretném ezt visszautasítani, illetve szeretném elmondani még egyszer, hogy én csak a Haladás 1919 Kft. ügyében szóltam, hogy az a pénz, az a 27 millió Ft kell a Kft-nek, illetve oda van számolva a költségvetésébe. Mi ezért vagyunk felelősek, mi ezért dolgozunk, nem pedig csak a szánkat járatjuk. Köszönöm szépen!

**Dr. Nemény András polgármester:** Köszönöm. Ezt a vitát nem folytatjuk így. Horváth Soma alpolgármester úr biztos vagyok benne, hogy nem a Haladásról akar beszélni, de legalábbis nagyon remélem.

**Horváth Soma alpolgármester:** Pontosan így van, megszakítva a Haladás témáját, köszönöm a szót! Tisztelt Polgármester Úr! Tisztelt Közgyűlés! Sok jó hír mellett azért vannak kevésbé jó híreink is. Azért arra felhívnám a költségvetéssel kapcsolatosan a figyelmet, hogy azért emelkednek azok a, nem kérések, elvárások felénk, amelyeket pénzügyileg teljesítenünk kell. Tehát azt látjuk, hogy az energiaárak tekintetében voltak, van ebben visszaesés, de még a 2022-es szinthez képest így is magasabb összegekkel kell számolnunk. Csak mondjuk, egy összehasonlítást mondanék, 2021-ben a közvilágítás 124 millió Ft-ba került nekünk, most 2025-ben 300 millió Ft-ba fog ez kerülni. Még egy adatot mondok a szolidaritási adó kapcsán, a szolidaritási adó idén el fogja érni a 3 milliárd 900 millió Ft-os szintet, ami közel 4 milliárd Ft-os elvonást jelent a mi esetünkben. Miért mondom ezt el? Két téma van, ami a területeimet érintette itt az elmúlt hónapban, illetve még az előző évben, december 19-én a Kulturális és Innovációs Minisztériumban tárgyaltunk több városvezetővel, alpolgármestertársammal, Hankó Balázs miniszter úrral a színházak és bábszínházak kapcsán. Elsődlegesen, ami most a költségvetés módosítást is érinti, láthatják, hogy a módosításhoz kiosztásra került egy plusz javaslat azzal kapcsolatosan, hogy a szerződés 3 hónapra meghosszabbodik, tehát 3 hónapra van biztosítva tulajdonképpen a szombathelyi Weöres Színház és a Mesebolt Bábszínháznak az állami támogatása. És utána egy teljesen új pénzügyi rendszer fog következni, ami tőlünk jóval nagyobb költségeket vár majd el. Azt kell mondanom, hogy az az elvárás, ha ugyanazt a forrást szeretnénk, hogy mi odaadjuk ennek a két intézménynek, akkor ezt az összeget, ezt a különbözetet nekünk is be kell tenni. És azt kell mondanom, hogy az a bérkompenzáció, amit mi az elmúlt években megkaptunk az államtól, ami azért volt egyébként, mert megváltozott, megváltoztatta a kormány a kulturális és közművelődési dolgozóknak a státuszát, hogy ezzel majd jobb lesz, és egyébként a béreik is jelentősen meg fognak változni. Ehhez az elmúlt években az állami normatívában támogatást kaptunk, ez idén is még a belügyminisztériumon keresztül fog megérkezni, viszont ez a jövő évtől meg fog változni. Az előzetes egyeztetések kapcsán azt látjuk, hogy ezt is, a két intézmény esetében a közös fenntartásnak a részévé kívánják tenni. Ezzel csak azt vetítem előre, hogy ez további plusz terhet jelent abban az esetben nekünk, ha - és sajnos erre van most esély - ha a bérkompenzáció összegét elvárásként megfogalmazzák, hogy ugyanazt az összeget tegyük hozzá. Ez a színház esetében, most csak a színházat mondom, ez 71 millió Ft, vagy 73, de elvárás lenne az, hogy ugyanezt az összeget mi hozzátegyük, illetve az állami szint mellett emeljünk. Nagyságrendileg most azt látjuk, hogy ez körülbelül, de ez majd, ha lesz további egyeztetés, azok kapcsán hátha változik, de ez mondjuk egy 100 milliós többletköltséget jelent például a színház esetében. És van még egy téma, amire szeretném felhívni a figyelmet, nemcsak a képviselőtestületét, hanem a közvélemény figyelmét is, ugyanis történt egy jogszabályváltozás a zöldterület fenntartás kapcsán, ami a lakosságra egy új kormányrendelet alapján plusz kötelezettséget ró. Ez a 280/2024. kormányrendelet, ami 2025. január 2-ával életbe lépett. Ennek a rendeletnek a 61 §-ának a (9), (10) bekezdésénél van egy olyan c.) pont, ami az épület előtti járda, illetve az útszegély közötti területeknek a fenntartásáról, rendben tartásáról rendelkezik. És ez kiegészült egy olyan ponttal, hogy a tulajdonos köteles a településképbe illeszkedő módon gondoskodni a járda melletti közterületi zöldsáv fenntartásáról és gondozásáról egészen az útszegélyig. És a kormányrendelet további része arról is rendelkezik, és köszönöm a kollégáknak, akik ezt megnézték, hogy jogilag ez mit takar, hogy amennyiben bejelentés érkezik városlakó, vagy más részéről, hogy a településképileg nem megfelelően van ápolva ezen a területen, amit az előbb említettem a zöld terület, az önkormányzatnak, polgármester úrnak kötelessége eljárnia és felszólítani a tulajdonost többször, azt hiszem kétszer, hogy ezt vágja le, tegye rendbe. És még egy olyant is leír ez a jogszabály, hogy amennyiben eljutunk az utolsó pontig, úgy legalább 200.000,- Ft, legfeljebb 2 millió Ft-ra lehet büntetni a lakót. Szerintem ezt el kell kerülnünk mindenképpen. Polgármester úrnak amikor ezt elmondtam, már javasolta is, hogy mindenképpen olyan lehetőséget kell találnunk, ami a jelenlegi költségvetési helyzetben majd segíti azokat, akik vagy szociális alapon, vagy az élethelyzetükből fakadóan nem tudják ezt megtenni. Ugyanakkor azt látni kell, ahogy elmondtam a bevételek csökkenésénél, hogy a zöldterületre mi is kevesebbet fogunk költeni, de az biztos, hogy azokat, akiket ez a jogszabály most nagyon-nagyon nehéz helyzetbe hoz, azokat segíteni fogjuk valamilyen módon és a következő másfél hónapban ki fogjuk alakítani azt a javaslatot, amivel őket tudjuk segíteni. Köszönöm szépen!

**Dr. Nemény András polgármester:** Köszönöm alpolgármester úr, jelentkezőt nem látok, a vitát lezárom. Horváth Attila alpolgármester úr még hozzá fog szólni, csak még egyet reagálok erre, amit Horváth Soma alpolgármester úr mondott. Ez egy komoly dolog, az a fűnyírási kérdés, én remélem, hogy nem fog abba átmenni ez a jogszabály, hogy egymást jelentgetik fel az emberek, hogy magasabb a fű és akkor majd nekem kellene büntetést kiszabni. És azért nézek Horváth Gáborra, mert érzem a hajlamot e tekintetben, most valószínűleg ilyen típusú megoldást kellene majd csinálnunk. Tehát itt szerintem egy komoly összefogás, és egymás segítése kell e tekintetben. Mert egyébként a felelősséget oda telepítették a lakókhoz, a büntetést meg hozzánk. Nyilván nem az a cél, hogy megbüntessük a városlakókat.

**Mikrofon nélkül Illés Károly a Költségvetési Ellenőrző Szakmai Bizottság elnöke:** Mi nemcsak kampányban nyírjuk a füvet…

**Dr. Nemény András polgármester:** Már egy felajánlást kaptunk Illés Károlytól is. Megnézzük majd a megjelenését is, hogy ez hogy történik, a közös fűnyírás. Szóval ez egy új helyzet, amiben lesz dolgunk. Foglalkozunk vele, hogy hogyan lehet ezt úgy kezelni, hogy azoknak, akik ténylegesen rászorulnak arra, hogy segítsük őket, mert saját maguk ezt nem tudják megoldani, ott mit tudunk mi tenni városként. Ez megint egy újabb nem könnyű feladat, minden képviselőt érinteni fog, nemcsak a körzetes képviselőket. A színház és a bábszínháznak a helyzete megint egy újabb példa, hogy további pénzeket kellene az önkormányzatnak betenni egy olyan rendszerbe, ami egyébként enélkül működött. Én azt kértem az államtitkár-helyettes asszonytól, hogy legyen lehetőségem közvetlenül tárgyalnom a miniszter úrral, hogy a szombathelyi helyzetet a legjobbá tudjuk tenni a költségvetési helyzetünkhöz képest is. Remélem, ez a lehetőség meg lesz adva általuk, 2 héten belül kell nekik valamilyen javaslatot tenni, hiszen ők is figyelembe veszik, hogy a városi költségvetésbe ezeket be kell építeni. Mondtam, hogy nekünk február közepén ki kell küldenünk a költségvetési javaslatot és akkor ehhez képest kell majd. Egyébként a javaslatról majd Horváth Attila alpolgármester úr időben tájékoztatni fog mindenkit, a Fidesz csoport képviselőit is, várjuk az egyéb javaslatokat is, meg azt is szeretném, hogy mindenki ténylegesen értené, hogy mi a költségvetési helyzet. És ennek az összefüggésében érdemes nézni ezt a 447 millió Ft maradványt, amire ugye Illés Károly azt mondta, hogy nem volt pontos a tervezésünk, én meg azt gondolom, hogy az a típusú tervezés, hogy biztonsági tervezést csinálunk, az a jó tervezés valójában, ezt várja el a kormány. Minden olyan önkormányzatnál, aki ezt nem tudja megcsinálni, azt valójában felszólítják, hogy a jövőben másképp tegye, és még ennél komolyabb szankciók is lehetnek. Tehát mi ebből a szempontból jól terveztünk. A baj az, hogy ez kevés, ez a tartalék, mert ez a 447 millió, már csak itt a színháznál el tud menni 70-80 millió Ft az első pillanatban, és akkor még rengeteg tételt tudnék felsorolni. És ugye most látjuk, hogy a szolidaritási adó mennyivel lesz több, és hogy a Versenyképes Járások Program miatt meg nem fogunk tudni növekedni akkor sem, hogyha többletbevételünk lesz. Tehát valójában a 447 abban a 4,6-4,7 milliárdban úgy fog feloldódni, hogy észre sem vesszük, és utána még 4,2-őt kell tudni kezelni. Tehát ez nem egy szabadon felhasználható forrás, amit bármire tudunk tenni, hanem a következő, az idei évnek egy szelete a rengeteg kiadásból, amit már most látunk magunk előtt, és ahogy mondta Horváth Soma, hogy mennyi üzemi költséggel több minden, hát minden, az uszoda, de felsorolhatnám az összes területünket, ahol plusz milliók, százmilliók tudnak jönni, úgyhogy valójában a bevételünk sok éve nem nő. Hogyha összeadjuk a kiadásunkat, sőt, jelentősen csökken, és az infláció meg több, mint 30 % volt. Ez egy bűvészmutatvány volt eddig is, hogy ezt így tudtuk vinni, az idei év, az meg a legnagyobb bűvészmutatvány lesz ebből a szempontból, merthogy jóval kevesebből kell kihoznunk ugyanannyit. És akkor itt van a fűnyírás kérdése, amire visszatérek, nyilván kevesebb költségből tudjuk ezt is csinálni, de egyébként meg segítenünk kell azoknak, akik maguktól nem tudják. Mert ezt a feladatot nem mi kértük, nem hiszem, hogy az önkormányzatok kérték volna, az állam ráterhelte a lakosságra. Tehát ha ilyen van, nem az önkormányzat felelőssége, csakhogy értse mindenki, hanem a lakosságé. Ha a ház előtt magas a fű, és a szomszédja feljelenti, hogy túl magas a fű, akkor nekünk az a dolgunk, hogy kimenjünk, megnézzük, hogy tényleg így van-e, és végső esetben büntessünk. Én nem szeretnék büntetni, mi figyelmeztetnénk, a fokozatosságot többszörösen betartani, ahol méltányolható, hogy valaki nem tudja megcsinálni, ott segíteni, de erre ki kell dolgoznunk egy jó jelzőrendszert, néznünk kell a tényleges dolgot, hiszen nem költhetjük el úgy a város pénzét, hogy mondjuk valaki előtt lenyírjuk úgy a füvet, hogy egyébként meg meg tudná tenni, mert a saját kertjében lenyírja, de a háza előtt meg nem. Tehát ezt is meg kell néznünk, hogy egyébként mi történik. Ez biztos, hogy érdeksérelemmel fog járni, és ezért megpróbáljuk minél méltányosabban kezelni, különösen az első évben. Horváth Attila költségvetésért felelős alpolgármester úr összegez.

**Dr. Horváth Attila alpolgármester:** Köszönöm a szót polgármester úr. Tisztelt Közgyűlés! Nálam elsősorban a költségvetés már eljutott odáig, hogy egy ilyen felelősségi kérdéssé vált. Mindannyian felelősek vagyunk azért, amit csinálunk, amit mondunk, tevékenykedünk, és nyilván van egy elsődleges felelősségünk, ami a város egészére vonatkozik, nyilván mindenki szeretné, ha fejlődne. Van egy másik felelősségünk, ami a választóknak szól, elég sokunknak van egy olyan típusú felelőssége, ami a választókerületben van. Én felhívnám a figyelmüket egy másik típusú felelősségünkre is, az pedig az, hogyha nem is feltétlenül jogi értelemben, de mi itt munkáltatók vagyunk. Nekünk olyan költségvetést kell alkotnunk, nekünk úgy kell eljárnunk, hogy azok az emberek, akik bejönnek ide 7.30-kor és elmennek 4 órakor, azok megkapják a fizetésüket. És amikor arról beszélünk, hogy a HVSE-ben nem volt fizetés, az szörnyű. El tudunk képzelni olyan helyzetet, hogy egy családanya, egy bárki azt mondja, hogy a hónap elején nem fizetést kap, hanem egy vállvonogatást, vagy egy ígéretet. Itt tartunk. Mindig elmondtuk, hogy a város működőképessége biztosított, minden egyes előző évben. Azt a mondatot most én ugyanilyen határozottsággal, mint 1 éve, 2 éve, már nem tudom kijelenteni. Ott tartunk, hogy miközben valamennyi normatívánk ugyanott maradt, közben nőtt a szolidaritási adó, ha lenne még plusz bevételünk, azt elvonják a versenyképes járásos programban, és egyébként a bérek, a költségek, azok meg elszálltak. És ebben a helyzetben hangzik el az, hogy a SZOVA által kezelt ingatlanoknak a külső homlokzati nem tudom mijére, arra majd fordítsunk pénzt. Nem ez a fő gondunk. Nem itt vagyunk. Polgármester úrral abban maradtunk, hogy én kifejezetten szeretném kérni azt a tisztelt fideszes képviselőktől, illetve a független, illetve a Mi Hazánk! képviselőjétől, hogy éljenek ezzel a lehetőséggel. Azt beszéltük meg Bokányi Adrienn tanácsnok asszonnyal közösen, hogy ilyen kis csoportos foglalkozást tartanánk, vagy hát nem is tudom, hogy hívjam, és tényleg nagyon őszintén, én nagyon-nagyon rossz híreket fogunk majd mondani, aztán majd mindenki eldönti, hogy ezután a tájékoztató után majd hogyan fog viselkedni. Szakmával kapcsolatban én értem, hogy ez bonyolult, tényleg az. Nekem is hosszú idő volt, amíg megtanultam és még mindig tudok tanulni. Az, ami itt elhangzott a 447 millió Ft vonatkozásában, ezt inkább hagyjuk. Tehát, hogy szerintem Illés Károly is, aki ugye volt költségvetésért felelős alpolgármester, pontosan tudja, hogy ezek a mondatok korántsem voltak szakmailag helytállóak, de mindegy, ezt betudom így a politikai részének. Az, hogy leköszönő polgármesternek nevezték Nemény Andrást, mindegy, az is szerintem befér ebbe a kategóriába. Az, hogy 3 milliárd Ft volt 2019-ben az átadás-átvételnél a számlán, ez engem meglepett, mert eddig 12 milliárdot hallottunk a tisztelt fideszes képviselőktől, mondjuk utána volt egy sajtó helyreigazítási per, amit elvesztettek, de hát mindegy, most már lement ez 3 milliárdra. Ennek a 3 milliárdnak a megalapozottsága pontosan annyi, mint a 12 milliárdé. Tehát én erről nem nagyon tudnék mit mondani. Alultervezett volt a költségvetés. Igen. A költségvetésnek a bevételi oldalát minden évben alultervezzük. Azt mondjuk, hogy abban az évben ennyinek minimum be kell jönnie. Önök mindig azt mondják, hogy írjunk be egy nagyobb számot, és költsük el. Én ezt nem fogom megtenni. Nem fogom azt mondani, hogy de jó lenne, ha lenne 1 milliárd Ft útfelújításra, írjunk be a 11 milliárd helyett 12-őt és megvan az 1 milliárd Ft. És hogyha az 11 lesz, akkor mi történik? Hát ennyi, 11 milliárd 400 millió Ft-ra lőttük be az iparűzési adó tervezett bevételét, 11,6 lett, 200 millió Ft eltérés van, valóban, tényleg, de ennek jelentősége abból a szempontból nincsen, hogy ez a 200 millió Ft egyébként rendelkezésünkre áll abból a szempontból, hogy itt van, abból a szempontból meg nem, mert nem tudjuk szabadon elkölteni, mert működésre kell fordítanunk. Mert működtetnünk kell az óvodákat, működtetnünk kell a bölcsődéket, a Pálos Károlyt, rengeteg-rengeteg olyan dolgot, amire még csak nem is azt mondom, hogy sport, vagy kultúra, hanem alaptevékenység finanszírozási problémáink lehetnek a 2025-ös évben. És ettől én nem érzem magam jól, nem gondolom azt, hogy ez egy olyan költségvetés lesz, amire szakmailag biztos büszkék lehetünk, de nem úgy fogunk erre visszatekinteni, hogy mennyi mindent értünk el ebben az évben, nem, talán a túlélést. Ennyire nagyszerű és jó a helyzetünk. Szerintem nagyjából mindenre válaszoltam. Köszönöm szépen!

**Dr. Nemény András polgármester:** Köszönöm szépen! Alpolgármester úr szerintem is teljeskörűen tudott válaszolni, úgyhogy most szavazunk. Módosító javaslatok közül akkor az enyémet tesszük fel szavazásra, ez volt ugye az utolsó, ez pedig a HVSE részére az önkormányzat biztosítson 28 millió Ft összegű működési támogatást a 2024. évi költségvetés szabad maradványa terhére, amennyiben az ügyben illetékes sportért felelős államtitkárság ezt kezdeményezi. Erről szavazunk most.

Megállapítom, hogy a testület 17 igen, 0 nem, 1 tartózkodással elfogadta a javaslatot és a következő határozatot hozta:

**9/2025. (I.30.) Kgy. számú határozat**

Szombathely Megyei Jogú Város Közgyűlése úgy határoz, hogy a HVSE részére az önkormányzat biztosítson 28 M Ft összegű működési támogatást a 2024. évi költségvetés szabad maradványa terhére, amennyiben az ügyben illetékes sportért felelős államtitkárság ezt kezdeményezi.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője /

**Határidő:** azonnal

**Dr. Nemény András polgármester:** Mivel ez tartalmilag kiütötte a másik módosító javaslatot, mert a frakcióvezető úr javaslata az volt, hogy az önkormányzat biztosítson 28 millió Ft összegű támogatást a szabad maradvány terhére a HVSE részére. Az összeg ugyanaz volt, úgyhogy nem szavazunk róla.

*Mikrofon nélkül Illés Károly a Költségvetési Ellenőrző Szakmai Bizottság elnöke beszél*

**Dr. Nemény András polgármester:** Az ülést én vezetem, jegyző úr arról tájékoztatott, hogy tartalmilag azonos a két módosító javaslat, nem lehet szavazni a másikról, mert döntést hozott erről a közgyűlés, amit egyébként képviselő úr is megszavazott, tehát innentől kezdve a mi javaslatunk. Tehát az a javaslat, hogy az önkormányzat biztosítson 28 millió Ft összegű támogatást a szabad maradvány terhére, ez volt a képviselő úr javaslata, ezt módosítottam azzal, hogy amennyiben a sportért felelős államtitkárság kezdeményezi, így fogadtuk el a döntést, így a másiknak már nincs értelme. Az összeg ugyanaz, 28 millió Ft. Törvény szerint ez így helyes. És ha jegyző úr, aki a törvényességért felelős, azt mondja, hogy így van, akkor én ezt elfogadom. És ráadásul majdnem egyhangúan fogadtuk el, 1 tartózkodással, ezért megyünk tovább. Most a költségvetési rendelet módosításáról szavazunk.

Megállapítom, hogy a testület 13 igen, 4 nem, 1 tartózkodással elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**1/2025. (I.31.) önkormányzati rendelete**

**az önkormányzat 2024. évi költségvetéséről szóló 8/2024. (III.5.) önkormányzati rendelet módosításáról**

 *(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most szavazni fogunk a Weöres Sándor Színház és a Mesebolt Bábszínház közös működtetéséről szóló kiosztott határozati javaslatról. Erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**10/2025. (I.30.) Kgy. számú határozat**

1. Szombathely Megyei Jogú Város Közgyűlése egyetért a Weöres Sándor Színház Nonprofit Korlátolt Felelősségű Társaság és a Mesebolt Bábszínház vonatkozásában a 2020. május 29. napján, VI/2134-2/2020. iktatószámon megkötött közös működtetési megállapodásoknak az előterjesztés 2. és 3. számú melléklete szerinti módosításával.
2. A Közgyűlés felhatalmazza a polgármestert a megállapodások módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Szabó Tibor, a Weöres Sándor Színház Nkft. ügyvezetője

Csató Kata, a Mesebolt Bábszínház igazgatója /

**Határidő:** 1. pont: azonnal

 2. pont: 2025. február 15.

**Dr. Nemény András polgármester:** És még szavaznunk kell a VOLÁNBUSZ-szal lévő perek egyezséggel történő lezárásával kapcsolatos kiosztott határozati javaslatról is. Erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**11/2025. (I. 30.) Kgy. sz. határozat**

Szombathely Megyei Jogú Város Közgyűlése kinyilvánítjaazon szándékát, hogy a VOLÁNBUSZ Zrt.(jogutódja MÁV Személyszállítási Zrt. 1091 Budapest, Üllői út 131.), mint felperes és Szombathely Megyei Jogú Város Önkormányzata, mint alperes között a Szombathelyi Törvényszék előtt a 2020. és 2021. évekre vonatkozóan személyszállítási közszolgáltatási ellentételezés megfizetése iránt folyamatban lévő 7.G.40.022/2022. és 7.G.40.004/2023. számú perek perbeli egyezségkötést követően megszüntetésre kerüljenek.

A Közgyűlés felhatalmazza a polgármestert a peres eljárások megszüntetése érdekében szükséges egyeztetések lefolytatására és felkéri, hogy ennek eredményét terjessze a Közgyűlés elé.

**Felelős**: Dr. Nemény András polgármester

 Dr. Károlyi Ákos jegyző

 Horváth Soma alpolgármester

 Dr. Horváth Attila alpolgármester

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője)

**Határidő**: azonnal

***3./ Javaslat a Haladás 1919 Labdarúgó Kft.-t érintő döntés meghozatalára***

***Előadók:*** *Dr. Nemény András polgármester*

*Dr. László Győző alpolgármester*

***Meghívott:*** *Keringer Zsolt, a Haladás 1919 Kft. ügyvezető igazgatója*

**Dr. Nemény András polgármester:** A következő napirendi pontnál újra köszöntöm a Schäfer Család képviseletében Schäfer Pétert. Nagyon nagy köszönettel tartozunk, ezzel kezdeném, azért, hogy az év végén, amikor ez a nagyon nehéz helyzet előállt, hogy egyáltalán tudunk-e beszélni arról, hogy a Haladás 1919 Kft. megkapja az indulási jogot, az ahhoz szükséges forrást, ami ugye nem is maga a Kft., hanem a HVSE kellett, hogy megkapjon, azért, hogy tudja teljesíteni a NAV nullást és egyáltalán kiadható legyen a játékengedély, abba a gyűjtésbe nagyon komoly összeggel szálltak be ők és tulajdonképpen átlendítették a holtponton. Köszönet illeti az összes embert, aki a támogatást biztosította hozzá, akármennyi pénzt is adott bele, és nagyon hálásak vagyunk mindenkinek. Én azt gondolom, hogy ez egy csodálatos példája annak az összefogásnak, ami megmutatta, hogy mekkora szükség van egyébként a Haladásra, a brandre, arra az érzésre, és mindarra, ami hozzá kapcsolódik. A testületben lévő képviselőknek is köszönöm, akik támogatták, többen is voltunk így, úgyhogy ezért is hálás vagyok, azt hiszem, hogy ez is mutatta mindazt, hogy fontos számunkra, valamennyiünk számára. És hát azért is külön köszönöm meg a Schäfer Családnak, hiszen ők azok, akik a nevüket is adták hozzá, és a név itt nagyon sokat jelent, az ő nevük egy igazi húzó erő tud lenni a jövőre nézve is, még ebben az elmúlt egy órában, azt hiszem, hogy elég jól érzékelhető volt, hogy milyen zűrzavaros körülmények vannak és még mindig nem tisztult le. Bár a reményeim szerint a következő két nap meg fogja hozni a megoldást és azt, hogy milyen irányban kell nekünk továbbmennünk együtt. Egy biztos, a focicsapatunk és a Kft., amelyiknek a nevében tudnak játszani, az áll a lábán, önkormányzati támogatást is fogunk biztosítani hozzá a következő évben is, de az is biztos, hogy ez akkor tud jól működni, ha további támogatók érkeznek. És ebből a szempontból nagyon erős jelzés értékű tud lenni, ha beszáll a Schäfer család. Schäfer András lenne maga, aki megvásárolná az üzletrészt ebben a Kft-ben és ez véleményem szerint nemcsak egy anyagi kérdés, hanem ennél több is, talán további befektetők is tudnak érkezni. Talán a család is átgondolja, hogy hogyan tud a jövőben segíteni, szakmai alapon is, akár anyagi segítséggel is, ezek nincsenek részletezve, és semmilyen kötelezettségvállalás ebben nincsen. És nyilván függ attól, hogy mik lesznek a körülmények, hiszen pontosan tudom a közös tárgyalásunk okán is, hogy nagyon fontos számukra, és talán a legfontosabb számukra az utánpótlásképzés, ami jelen pillanatban a HVSE-ben van és nem teljesen olyanok a körülmények, mint amilyeneket szeretnénk. Tehát azt is látni kell, hogy az mit fog tudni a következő időszakban, ki lesz a felelőse, és hogy milyen körülmények között tud majd működni. Tehát minden mindennel összefügg, de még így, hogy nincsenek tisztázva teljesen a körülmények, csak az, hogy van egy csapatunk, van egy cégvezetőnk, van egy edzőnk, és egyelőre nem a továbbjutó helyen áll a csapat, tehát még ez is egy plusz nehézség, így is vállalják azt, hogy részt vesznek magában a cégben. Most egyelőre erről beszélünk, de én azt remélem, hogy a következő heteknek az egyeztetései ennél még előremutatóbbak lehetnek, hiszen egyébként ők maguk, az egyeztetések alapján a HVSE működtetésében is nyilván érdekeltek, hiszen ott az utánpótlás, tehát nem közömbös a HVSE sorsa, sőt mondhatom azt, hogy a HVSE megmentéséről is beszélünk, az is sokban köszönhető az ő tevékenységüknek, hiszen az egyik mondásuk az volt, hogy egyben kell kezelni ez a dolgot és hogy így menjünk egy irányba. Államtitkár úrral közösen is, meg külön-külön is egyeztettünk, és még fogunk is, és meglátjuk, hogy mit tudunk ebben a kérdésben együtt csinálni. De ez az első, és talán a legfontosabb lépés ebben az esetben, úgyhogy én nagyon köszönöm és támogatjuk természetesen a magunk részéről, szerintem a teljes közgyűlés ezt az üzletrész értékesítést. Putz Attila elnök úrnak adom meg a szót.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! A felügyelőbizottság megtartotta az ülését pénteken és azt a határozatot hoztuk ebben a kérdéskörben, hogy a felügyelőbizottsági tagok egyhangúlag támogatják Schäfer András tulajdonrész vásárlási szándéknyilatkozatát, a felügyelőbizottság javasolja Szombathely Megyei Jogú Város Közgyűlésének ennek elfogadását. Szerettem volna még én is pár dolgot mondani, de polgármester úr elmondott mindent, úgyhogy nagyon szépen köszönöm, így nem marad nekem más ezzel kapcsolatosan, és nagyon szépen köszönjük a felügyelőbizottság nevében is ezt a vásárlást, és reméljük, hogy a segítséget is, amit kapunk ezáltal. Köszönöm szépen!

**Dr. Nemény András polgármester:** Köszönöm Putz Attila elnök úrnak! Megkérdezem Schäfer Pétert, hogy esetleg akar-e bármit mondani, nem kell, de ha úgy van akkor. Nem, oké, beszéljenek a tettek. Ha bárkinek kérdése lenne, akkor áll rendelkezésre, de úgy látom, hogy ilyen most nincs, úgyhogy jelentkezőt nem látok, a vitát lezárom és szavazunk a határozati javaslatunkról.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**12/2025. (I. 30.) Kgy. sz. határozat**

1. Szombathely Megyei Jogú Város Közgyűlése a társaság taggyűlésének javasolja, hogy a Haladás 1919 Labdarúgó Kft.-ben fennálló önkormányzati tulajdonú 98%-os, 2.940.000,- Ft értékű üzletrésznek történő felosztásához járuljon hozzá 1 db 1%-os, 30.000,- Ft névértékű és 1 db 97 %-os, 2.910.000,- Ft névértékű üzletrészre.
2. A Közgyűlés a taggyűlésnek jóváhagyásra javasolja, hogy az önkormányzat a Haladás 1919 Labdarúgó Kft.-ben meglévő 1 db 1 %-os, 30.000,- Ft névértékű üzletrészét Schäfer András részére, névértéken értékesítse.
3. A Közgyűlés felhatalmazza a polgármestert, hogy a társaság taggyűlésén a fenti döntéseket képviselje, és az üzletrész adásvételére vonatkozó szerződést aláírja.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Keringer Zsolt, a társaság ügyvezetője)

**Határidő:** társaság taggyűlése

**Dr. Nemény András polgármester:** Akkor tulajdonostársak lettünk, az önkormányzat és a család, és hogy aztán ez mennyire lesz nagy boldogság, az majd a következő időszakban fog kiderülni. Mi hiszünk benne, hogy „this is the beginning of a beautiful friendship”…

***4./******Javaslat a SZOVA Nonprofit Zrt. által kezelt önkormányzati tulajdonban lévő bérleményekkel kapcsolatos díjhátralékok számviteli nyilvántartásból történő kivezetésére***

***Előadók:*** *Dr. Nemény András polgármester*

 *Dr. Horváth Attila alpolgármester*

***Meghívott:*** *Kovács Cecília, a SZOVA NZrt. vezérigazgatója*

**Dr. Nemény András polgármester:** A következő napirend témája a sajtót is erősen megjárta, elég sok félreértés is volt benne, ez egy törvényi kötelezettség, amivel nem tudunk mit kezdeni, egyszerűen ezt kell tenni, úgyhogy nem is látok jelentkezőt, a régebbi képviselők pontosan tudják, hogy miről szól ez a dolog, úgyhogy a vitát lezárom és szavazunk.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**13/2025. (I. 30.) Kgy. sz. határozat**

Szombathely Megyei Jogú Város Közgyűlése hozzájárul ahhoz, hogy a SZOVA Szombathelyi Vagyonhasznosító és Városgazdálkodási Nonprofit Zrt. a számviteli nyilvántartásából behajthatatlanság címén 73.758.402,-Ft tőke követelést leírjon a 2024. december 31-i állapot szerint.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság vezérigazgatója)

**Határidő:** azonnal

***5./ Javaslat ingatlanokat érintő döntések meghozatalára***

 ***Előadók:*** *Dr. Nemény András polgármester*

 *Dr. Horváth Attila alpolgármester*

***Meghívott:*** *Kovács Cecília, a SZOVA NZrt. vezérigazgatója*

**Dr. Nemény András polgármester:** A következő napirendnél jelentkezőt nem látok, a vitát lezárom, három határozati javaslat van, lehet-e egyben szavazni? Lehet, akkor egyben szavazunk.

Megállapítom, hogy a testület 18 egyhangú igen szavazattal elfogadta a javaslatokat és a következő határozatokat hozta:

**14/2025. (I. 30.) Kgy. sz. határozat**

* + - 1. Szombathely Megyei Jogú Város Közgyűlése a szombathelyi külterületi 02089/10 hrsz.-ú ingatlanból telekalakítási eljárás lefolytatását követően kialakuló 70.455 m2 nagyságú terület értékesítésére vonatkozó, az előterjesztés 2. sz. melléklete szerinti pályázati felhívást – minimum 354.600.015,- Ft + ÁFA vételáron – jóváhagyja, egyúttal felkéri a polgármestert az ingatlan értékesítésére vonatkozóan a pályázat kiírására.
			2. A Közgyűlés felhatalmazza a Gazdasági és Jogi Bizottságot, hogy a pályázatok érvényességéről döntsön.
			3. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékletével egyező tartalommal a pályázat további kiírásáról. A Közgyűlés felkéri a polgármestert, amennyiben az aktualizált forgalmi érték vagy a pályázati felhívás más, lényeges tartalmi eleme változik, az új pályázatot ismét terjessze a Közgyűlés elé.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**15/2025. (I. 30.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi Repülők útja mellett található 2008/26 hrsz.-ú, kivett „beépítetlen terület” megnevezésű ingatlan 1/1 arányú tulajdoni hányada tekintetében, a GreenSite International Zrt., valamint Marton Géza között létrejött adásvételi szerződésben meghatározott feltételekkel Szombathely Megyei Jogú Város Önkormányzata – a Méptv. 84. § 1. bekezdés h) pontja, valamint a HÉSZ 9. § (2) bekezdése alapján „új munkahely teremtése” céljából fennálló – elővásárlási jogával nem él.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**16/2025. (I. 30.) Kgy. sz. határozat**

1. Szombathely Megyei Jogú Város Közgyűlése megtárgyalta a SZOVA Nonprofit Zrt. tulajdonában álló Szombathely 10427/43 és 10427/46 helyrajzi számú földrészletek értékesítésére vonatkozó előterjesztést, és ezen ingatlanok értékesítését az előterjesztés 4. és 5. számú mellékletét képező ingatlan adásvételi szerződésekben foglalt feltételekkel jóváhagyja.
2. A Közgyűlés felhatalmazza a SZOVA Nonprofit Zrt. Igazgatóságának elnökét az adásvételi szerződések aláírására.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Dr. Károlyi Ákos, a társaság igazgatóságának elnöke

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

***6./ Javaslat pályázatokkal kapcsolatos döntések meghozatalára***

***Előadók:*** *Dr. Nemény András polgármester*

 *Dr. Horváth Attila alpolgármester*

***Meghívott:*** *Dr. Kovácsné Takács Klaudia, a Savaria Városfejlesztési NKft. ügyvezetője*

**Dr. Nemény András polgármester:** A 6. napirendi pontunknál Bokányi Adrienn tanácsnok asszonynak adom meg a szót.

**Bokányi Adrienn a Gazdasági és Jogi Bizottság elnöke, tanácsnok:** Tisztelt Polgármester Úr! Tisztelt Képviselőtársaim! Illés Károllyal - talán szabad mondanom, - röviden egyeztettünk a közgyűlést megelőzően, mert volt egy kis félreértés úgy gondolom az előterjesztés kapcsán és ezért szeretnék egy rövid tájékoztatást megtenni a két pályázattal kapcsolatban. A Horizon Europe RE-ALLocate nevű pályázat, amelyik a magasabb költségvetésű, és ahol lead partner, pontosabban lead city, vezető város lenne városunk. Ott a spanyol Cartagena önkormányzata a vezető város, míg a másik esetében, az is egy Horizon Europe felhívás, annak a Go-Neutral a fantázianeve, ott pedig Lisszabon önkormányzata a vezető partner. Remélem, hogy ezzel sikerült Illés Károlynak a különböző kételyeit eloszlatnom, és így már talán támogatni is fogják tudni ezeket az előterjesztéseket. Ugye kettő olyan pályázatról van szó, amelyiknek önerő igénye nincsen, csak nyerhet vele a városunk, és ahol egy ilyen replikátor, vagy követő város leszünk, ott fixen 100 ezer Eurós a költségvetésünk, míg a másiknál, ahol vezető városok vagyunk, ott pedig úgy tűnik, hogy még emelésre is sor kerül a költségvetésünk tekintetében. Február 11. a benyújtási határidő, egészen addig azt kell tudni, hogy a költségvetések változhatnak még a városok tekintetében. Most ott tartunk, hogy valószínű, hogy ilyen 1,7 millió és 2 millió Euró közötti lesz a városunk költségvetése. Szerintem ez egy olyan összeg, hiszen itt már azért közelítünk az 1 milliárdhoz, ha forintosítjuk ezt a tételt, ami egy óriási segítséget jelentene, nagy infrastrukturális beruházást tudnánk ebből megvalósítani és úgy gondolom, hogy ez mindnyájunk közös érdeke, úgyhogy kérném ehhez a Fidesz csoport képviselőinek is a támogatását, köszönöm szépen!

**Dr. Nemény András polgármester:** Köszönöm tanácsnok asszonynak! Illés Károly képviselő úr.

**Illés Károly a Költségvetési Ellenőrző Szakmai Bizottság elnöke:** Tisztelt Polgármester úr, miután megszólíttattak, valóban egyezettünk közgyűlés előtt és valóban volt egy félreértés, úgyhogy támogatni fogjuk az előterjesztéseket és reméljük, hogy nagyobb sikert érünk el ezen pályázatokkal, mint azon korábbi pályázattal, amibe a Laktanya területe volt bevonva, ahol sajnos ugye tapasztaltuk, hogy nem nyert a pályázat, de reméljük, hogy ez sikeres lesz.

**Dr. Nemény András polgármester:** Köszönöm. Jelentkezőt nem látok, a vitát lezárom. Hát a pályázatoknál is adunk, kapunk, mindig, ami sikerül éppen.

**Mikrofon nélkül Bokányi Adrienn a Gazdasági és Jogi Bizottság elnöke, tanácsnok:** Bocsánat, GJB-n részleteztem, hogy 70 %-os a sikerességi arány a pályázatok esetében…

**Dr. Nemény András polgármester:** Ez egy nagyon jó arány, sajnos körülbelül ennyi volt tegnap a tripla dobási arány a FALCO ellenfelének. Mi nem fogunk visszaesni a 70 %-ról, mi tartjuk ezt az arányt majd. Két határozati javaslatunk van, lehet-e egyben szavazni róla? Lehet, szavazunk most.

Megállapítom, hogy a testület 18 egyhangú igen szavazattal elfogadta a javaslatokat és a következő határozatokat hozta:

**17/2025. (I.30.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat a HORIZON-MISS-2024-CIT-01-01 felhívásban, a RE-ALLocate elnevezésű projektben vezető városként vegyen részt és felkéri a polgármestert a pályázat benyújtásához szükséges dokumentumok és nyertes pályázat esetén a Támogatási Szerződés aláírására.

**Felelős:** Dr. Nemény András polgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**18/2025. (I.30.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat a HORIZON-MISS-2024-CIT-01-04 felhívásban, a Go-Neutral elnevezésű projektben replikációs városként vegyen részt és felkéri a polgármestert a pályázat benyújtásához szükséges dokumentumok és nyertes pályázat esetén a Támogatási Szerződés aláírására.

**Felelős:** Dr. Nemény András polgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

***7./ Beszámoló a Közterület-felügyelet munkájáról***

***Előadók:*** *Dr. Nemény András polgármester*

*Horváth Soma alpolgármester*

**Dr. Nemény András polgármester*:***A következő napirendnél Kelemen Krisztiánnak adom meg a szót, tanácsnok úrnak.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Tisztelt Polgármester Úr! Tisztelt Közgyűlés! Azt gondolom, hogy a beszámolóban szereplő számok önmagukért beszélnek, én kettő tendenciát szeretnék kiemelni, az egyik az, hogy 2022-ről 2023-ra a közterület-felügyeletnek a sikeres és hatékony intézkedések számát 50 %-kal sikerült emelni és 2023-ról 2024-re ezt még több, mint 10 %-kal sikerült túlteljesíteniük. A másik tendencia pedig az, hogy a lakossági bejelentések száma tavalyi évben meghaladta a 2000 darabot, ez számomra azt jelenti, hogy a lakosság bizalma megvan a közterület-felügyelet irányába, már csak azért is, mert minden egyes bejelentést kivizsgálnak, és hatékony intézkedés követi a bejelentést. Azt gondolom, hogy a közterület-felügyelet munkája hozzájárul ahhoz, hogy Szombathely egy tisztább, biztonságosabb és élhetőbb város legyen, úgyhogy mint bizottsági elnök, bizottságunk nevében is szeretném megköszönni a közterület-felügyelet minden dolgozójának, különösen irodavezető úrnak az egész éves munkáját. Köszönöm szépen!

**Dr. Nemény András polgármester:** Köszönöm tanácsnok úrnak. Horváth Soma alpolgármester úr.

**Horváth Soma alpolgármester:** Tisztelt Polgármester Úr! Tisztelt Közgyűlés! Csak röviden, nagyon köszönöm a közterület-felügyeletnek az egész éves közös munkát, mint egyéni képviselő is, voltak más projektjeink is, én mindig jól együtt tudtam működni a szervezettel és szerintem sokan vagyunk így. És itt felhívnám a figyelmet, hogy február 3-ától egyirányúvá válik a Dr. Szabolcs Zoltán utca a lakók kérésére, és a közterület-felügyelet is jelen lesz ezen a napon, 10 órától fog egyébként, a reggeli csúcsforgalom után válik egyirányúvá, és utána a felügyelet napközben azért segíteni fog a hazaérkezőknek, hogy megváltozott az irány, de ezt próbáljuk minél több helyen most a következő napokban megjeleníteni. Köszönöm szépen!

**Dr. Nemény András polgármester:** Köszönöm, megadom a szót Czeglédy Csabának, aki biztos szintén meg akarja köszönni.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Hát nekem vegyes tapasztalataim vannak a közterület-felügyelet 2024. évi munkájáról, a nem túl hosszúra nyúlt beszámoló is kitér az egyik félresikerült ellenőrzési akcióra. De, ami miatt mindenképpen mosolygós a kedvem, hogy a közterület-felügyeletnek köszönhetően sikerült megmenteni a Kossuth 11-es épületet, hiszen április 1-jén beköltöznek. Ugye nekem régi szándékom volt, hogy az az épület ne kerüljön eladásra, én még az új nevével, a Sándor-palotával is megbarátkozom annak örömére, hogy ezt az épületet megmentettük a köznek. Úgyhogy további vitákat nem akarok generálni, én a vegyes álláspontom miatt egy barátságos tartózkodással fogom majd a véleményemet kifejezni.

**Dr. Nemény András polgármester:** Köszönöm szépen elnök úrnak! Én magam teljesen meg vagyok elégedve a közterület-felügyelet munkájával és köszönöm is a munkájukat, nem könnyű ez a munka, amit végeznek és egész évben mindig számíthattunk rájuk. Én azt gondolom, hogy csapatként működnek, nincs személyi kultusz, ha erre lett volna esetleg a célzás. Köszönöm szépen a vezetőnek is, hogy az egész csapatot jól irányítja és viszi, és ezt kívánom, hogy ebben az évben is ilyen legyen az együttműködés. Szerintem erre minden garancia meg is van. Esetleg kíván-e valamit hozzátenni? Nem? Ez is már egy nagy fejlődés. A tettek beszélnek, nem kell, hogy beszéljen az igazgató úr. Úgyhogy, mivel több jelentkezőt nem látok, ezért szavazunk.

Megállapítom, hogy a testület 17 igen, 0 nem, 1 tartózkodással elfogadta a beszámolót és a következő határozatot hozta:

**19/2025. (I.30.) Kgy. számú határozat**

Szombathely Megyei Jogú Város Közgyűlése a *„Beszámoló a Közterület-felügyelet munkájáról”* című előterjesztést megtárgyalta, és a beszámolót tudomásul veszi.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Ágoston Sándor, a Közterület-felügyelet irodavezetője)

**Határidő:** azonnal

**Dr. Nemény András polgármester:** Köszönöm szépen a munkát, a kollégáknak is adja át az igazgató úr.

***8./ Javaslat önkormányzati rendeletekkel kapcsolatos döntések meghozatalára***

***Előadók:*** *Dr. Nemény András polgármester*

*Dr.**Horváth Attila alpolgármester*

 *Dr. László Győző alpolgármester*

 *Dr. Károlyi Ákos jegyző*

**Dr. Nemény András polgármester:** Jön a 8. napirendi pontunk, nagy érdeklődést nem váltott ki, tehát jelentkezőt nem látok, a vitát lezárom. Két rendeletről kell szavaznunk. az elsőről most szavazunk.

Megállapítom, hogy a testület 18 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**2/2025. (I.31.) önkormányzati rendelete**

**a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló**

**2/2020. (II.5.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most jön a második rendeletmódosításunk, ez az adományozható kitüntetésekről szóló önkormányzati rendeletünk, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**3/2025. (I.31.) önkormányzati rendelete**

**a Szombathely Megyei Jogú Város Önkormányzata által adományozható kitüntetésekről szóló**

**7/2016. (III.1.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

***9./ Javaslat előzetes településfejlesztési döntés meghozatalára a településrendezési terv módosítása érdekében***

***Előadók:*** *Dr. Nemény András polgármester*

*Dr.**Horváth Attila alpolgármester*

**Dr. Nemény András polgármester:** Rátérünk a 9. napirendi pontunkra, jelentkezőt nem látok, a vitát lezárom, és akkor szavazunk a határozati javaslatról.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**20/2025. (I. 30.) Kgy. számú határozat**

A Közgyűlés megtárgyalta a „Javaslat előzetes településfejlesztési döntés meghozatalára a településrendezési terv módosítása érdekében” című előterjesztést és az alábbi döntéseket hozta:

1. Szombathely Megyei Jogú Város Közgyűlése elhatározza, hogy településrendezési eszközeinek folyamatban lévő felülvizsgálata során a 279/2024. (X. 22.) Kgy. számú határozatával hozott előzetes településfejlesztési döntését kiegészíti, és az 1. számú melléklet elemeit az előterjesztésben foglaltaknak megfelelően kidolgozásra javasolja.
2. A Közgyűlés felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti véleményezési eljárást folytassa le, és előzőek eredményét terjessze a Közgyűlés elé.

 **Felelős:** Dr. Nemény András polgármester

Dr. Horváth Attila alpolgármester

 (A végrehajtás előkészítéséért: Sütő Gabriella városi főépítész)

 **Határidő:** 1. pont vonatkozásában: azonnal

 2. pont vonatkozásában: 2025. április Közgyűlés

***10./ Javaslat a Kulturális és Innovációs Minisztérium, valamint a Savaria Szimfonikus Zenekar között kötendő közszolgáltatási szerződés jóváhagyására***

***Előadók:*** *Dr. Nemény András polgármester*

*Horváth Soma alpolgármester*

***Meghívott****: Kiss Barna, a Savaria Szimfonikus Zenekar igazgatója*

**Dr. Nemény András polgármester:** A 10. napirend következik, jelentkezőt most sem látok, a vitát lezárom, és szavazunk is.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**21/2025. (I. 30.) Kgy. számú határozat**

1. Szombathely Megyei Jogú Város Közgyűlése a Kulturális és Innovációs Minisztérium, valamint a Savaria Szimfonikus Zenekar között megkötendő közszolgáltatási szerződést az előadó-művészeti szervezetek támogatásának részletes szabályairól szóló 428/2016. (XII.15.) Korm. rendelet 10.§ (2) bekezdése alapján az előterjesztés 1. számú melléklete szerinti tartalommal jóváhagyja.
2. A Közgyűlés felhatalmazza a polgármestert, hogy a Kulturális és Innovációs Minisztérium és a Savaria Szimfonikus Zenekar aláírását követően a közszolgáltatási szerződést a fenntartó nevében jóváhagyólag aláírja.

**Felelősök:** Dr. Nemény András polgármester

                               Horváth Soma alpolgármester

                               Dr. László Győző alpolgármester

                               Dr. Károly Ákos jegyző

 (A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője,

 Kiss Barna, a Savaria Szimfonikus Zenekar igazgatója)

**Határidő:** azonnal (1. pont vonatkozásában)

 2025. február 15. (2. pont vonatkozásában)

***11./ Tájékoztató a lejárt határidejű közgyűlési határozatok végrehajtásáról***

 ***Előadó:*** *Dr. Károlyi Ákos jegyző*

**Dr. Nemény András polgármester:** 11. napirendi pontunknál jelentkezőt nem látok, a vitát lezárom, szavazunk.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**22/2025. (I.30.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 337/2024. (XI.28.) Kgy. számú határozat 2. pontja határidejének a 2025. februári Közgyűlésre történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Sütő Gabriella, a Főépítészi Iroda vezetője)

**Határidő:** a 2. pontban foglaltak szerint

***12./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** Utolsó, 12. napirendi pontunknál jelentkezőt nem látok, a vitát lezárom, szavazunk.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**23/2025. (I.30.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** És valóban, ahogy itt többen mondták, történelmet írtunk, mert délelőtt végeztünk a teljes közgyűléssel, ami nyilvánvalóan a nagyon jó előkészítésnek köszönhető, jegyző úrnak, és a hivatal dolgozóinak köszönöm meg, képviselőtársaimnak pedig a munkát köszönöm meg. A februári közgyűlés egy nehezebb műfaj lesz, hiszen költségvetést kell alkotnunk, jó munkát kívánok mindenkinek addig is, hogy a legjobb költségvetést tudjuk megalkotni a következő hónapban. Szép napot mindenkinek, viszontlátásra februárban.

 *A közgyűlés nyilvános ülését polgármester úr 11 óra 53 perckor berekesztette*.

 **/: Dr. Nemény András :/ /: Dr. Károlyi Ákos:/**

 **polgármester jegyző**

**Záradék:**

A Közgyűlés ülésén megalkotott normatív határozatok 2025. január 30. napján, az alábbi rendeletek :

* az önkormányzat 2024. évi költségvetéséről szóló 8/2024. (III. 5.) önkormányzati rendelet módosításáról szóló 1/2025. (I.31.) önkormányzati rendelet,
* a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról szóló 2/2025. (I. 31.) önkormányzati rendelet,
* a Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet módosításáról szóló 3/2025. (I. 31.) önkormányzati rendelet

2025. január 31. napján kerültek kihirdetésre a Polgármesteri Hivatal hirdetőtábláján történő kifüggesztés útján.

 **/: Dr. Károlyi Ákos :/**

 **jegyző**